text:
SAGDYNLYK.
RUHUBELENTLIK.
DOSTLUK.
OLIMPIÝA ŞÄHERJIGI –ŞATLYGYŇ MEKANY
Arkadag Prezidentimiziň taýsyz tagallasy netijesinde ýurdumyzyň halkara abraýynyň gün-günden artýandygy bagtyýarlygyň gujagynda ýaşap, gurýan, döredýän halkymyzda çuňňur buýsanç duýgularyny oýarýar. Berkakar ýurdumyzyň bu at-abraýy Merkezi Aziýanyň merjeni şäherine öwrülen gözel paýtagtymyz Aşgabatda milli Liderimiziň başlangyjy bilen şu ýylyň 17-nji sentýabrynda geçiriljek Ýapyk binalarda we söweş sungaty boýunça V Aziýa oýunlary bilen has-da belende göterilýär. Hormatly Prezidentimiziň nygtaýşy ýaly: “Aziýa oýunlarynyň ýokary derejede geçirilmegi biziň Bitarap ýurdumyz üçin uly ähmiýete eýedir”.
Aziada – 2017 hakynda gürrüň edilende, öňi bilen, paýtagtymyzdaky Olimpiýa şäherjiginiň häzirki zaman dünýäsiniň iň kämil sport şäherçeleriniň nusgalary esasynda, milli äheňde gurulýandygyny bellemek wajypdyr. Gysga döwrüň içinde ýaýbaňlandyrylan şäherçäniň aýratynlygy esasy iki ugurda – işleriň diýseň çalt depginler bilen öňe ilerlemeginde hem-de milli nusgalaryň işjeň ornaşdyrylmagynda ýüze çykýar.
Ilki bilen işleriň diýseň çalt depginler bilen öňe ilerlemeginiň netijeli aýratynlyklaryna garap geçeliň.
Bilşimiz ýaly, milli Liderimiziň sport hereketini ösdürmäge uly üns bermegi netijesinde Olimpiýa şäherjiginiň düýbi 2010-njy ýylyň noýabr aýynda tutulypdy. Şeýlelikde, 157 gektar ýeri öz içine alýan şäherjikde Halkara Olimpiýa komiteti tarapyndan köpugurly sport desgalaryna bildirilýän ähli talaplara laýyklykda Merkezi Aziýada deňi-taýy bolmadyk 30-dan gowrak dürli görnüşli sport desgalary gurmak meýilleşdirildi.
Döwlet Baştutanymyz Olimpiýa toplumyny peýdalanmagyň uzakmöhletli geljegini nazarda tutup, ähli binalaryň gözellik keşbiniň, onuň binagärliginiň uzak döwrüň dowamynda möhümligini ýitirmän galmagyny gazanmak babatda anyk wezipeleri öňde goýdy. Şeýlelikde, Olimpiýa şäherjiginiň ýakymly simmetrik görnüşi, binalaryň görnükli, tekiz aýratynlyklara eýe bolan keşbi daş-töwerekdäki tebigy giňişlik bilen sazlaşygyny emele getirmek ýola goýuldy.
Ölçegi we möçberi taýdan ägirt uly Olimpiýa şäherjigi meýilleşdirilişiniň hem-de gurluşynyň netijesinde akgynlylygyň, hereketliligiň täsirini döredýär. Orta Aziýada häzirki günde deňi-taýy bolmadyk täsin toplumyň desgalary Olimpiýa stadionynyň töwereginde jemlenendir.
Meýilnama laýyklykda, Olimpiýa şäherjiginiň desgalarynyň gurluşygy üç tapgyrda alnyp baryldy Gurluşygy 2014-nji ýylyň aprelinde tamamlanan 1-nji nobatdaky tapgyryň çäklerinde 15 müň tomaşaça niýetlenen türgenleşik zallarynyň 4-si, 6 müň tomaşaça niýetlenen welotrek, 5 müň tomaşaçy üçin başa-baş söweşleriň hem-de söweş sungaty boýunça sport toplumy we onuň türgenleşik zallarynyň 3-si, dikeldiş merkezi, 1 müň tomaşaça niýetlenen tennis, gandbol, basketbol hem-de woleýbol bilen meşgullanmak üçin açyk sport meýdançalary bina edildi. Şeýle hem, 1 müň orunlyk restoran, metbugat merkezi bolan 800 orunlyk «Sport» myhmanhanasy, 400 hem-de 200 awtomobil üçin köpgatly awtoduralga, içinde 370 orunlyk restoran-bar ýerleşdirilen köpri-galereýa arkaly Olimpiýa şäherjigi bilen birleşdirilen «Sport» işewürlik merkezi guruldy.
2-nji nobatdaky tapgyryň çäklerinde alnyp barlan gurluşyk işleri 2015-nji ýylyň dekabrynda tamamlandy. Bu tapgyryň desgalarynyň hatarynda ýokary derejeli myhmanlary kabul etmek üçin 450 orunlyk «Olimpiýa» myhmanhanasy, 5000 tomaşaça niýetlenen ýeňil atletika toplumy, 5000 tomaşaçy orunlyk ýapyk suw toplumy hem-de 1200 tomaşaça niýetlenen suw sport ýaryşlary geçirilýän açyk howuz, 4000 tomaşaçy orny bolan tennis zaly hem-de 2000 tomaşaça niýetlenen açyk tennis meýdançalary bar.
3-nji nobatdaky tapgyryň gurluşygyna türgenler üçin 12 müň orunlyk myhmanhana, 400 orunlyk köpgatly awtoduralganyň ikisi, halkara ýaýlyma beriş merkeziniň, doping ylmy-barlag we okuw merkeziniň, Olimpiýa meýdançasynyň hem-de logistika merkezleriniň gurluşyklary, Olimpiýa stadionynyň üçegini gurnamak we öň tarapyny timarlamak işleri girýär.
Olimpiýa şäherjiginde “Aşgabat” olimpiýa stadionyna aýratyn orun degişlidir. Ol futbol stadionynyň talaplary boýunça taslamalaşdyrylyp, onda oýunlaryň aýdyň öwüşginli açylyş we ýapylyş dabaralaryny geçirmek meýilleşdirilendir. Tutuşlygyna alnanda, Olimpiýa şäherjiginiň konsepsiýasynyň XXI asyryň tebigatyň, ekologiýa ýagdaýynyň talaplaryna laýyklykda «täze şäherleşme» taglymaty esasynda işlenip taýýarlanylandygyny bellemelidiris.
Olimpiýa şäherjiginiň binalarynda we olaryň çäkleriniň bezeginde ýerli binagärlik – bezeg ýörelgeleriniň öwüşginleri uly orny eýeleýär.
Türkmen paýtagtynyň we ýurdumyzyň durnukly ösüşini we abadançylygyny üpjün etmek üçin «Aşgabat–2017» taslamasynyň mümkinçiliklerini has doly peýdalanmak hormatly Prezidentimiziň öňde goýan esasy wezipeleriniň biridir. Aşgabatda geçiriljek Aziýa oýunlary müňlerçe täze iş orunlaryny döreder, içerki we halkara söwda dolanyşygynyň möçberlerini, işewürlik hem-de syýahatçylyk işlerini, Türkmenistanyň «howa derwezeleriniň» geçirijilik ukybyny ýokarlandyrar.
Häzirki döwürde Aziada–2017-ni guramaçylykly geçirmegiň hukuk esaslary hem gün-günden aýdyň düzgüne eýe bolýar. Muny 2016-njy ýylyň 26-njy martynda «Aşgabat şäherinde 2017-nji ýylda Ýapyk binalarda we söweş sungaty boýunça V Azia oýunlary guramak we geçirmek hakynda» Türkmenistanyň Kanunynyň kabul edilmegi hem aýdyň görkezýär.
Aşgabatda geçiriljek oýunlar halkara teleýaýlymlarda we internet giňişliginde Türkmenistanyň dünýä sport binagärliginiň taýsyz nusgasydygyny hem äleme ýaýar.
Indi bolsa, Olimpiýa şäherjiginde “Sagdynlyk, Ruhubelentlik, Dostluk” şygary astynda geçiriljek iri sport forumyny milli esaslaryn nazar salalyň.
Ahalteke bedewi halkymyzyň milli gymmatlygydyr. Ahalteke atynyň keşbiniň, onuň öňünden aýlanan ýarymaý görnüşli ýaşyl zolagyň, bedewiň boýnunyň aşak ýanyndan ýazylan “Türkmenistan. Aşgabat 2017” diýlip ýazylan ýazgynyň ýurdumyzda sport aňlatmasy hökmünde bezege öwrülendigini bellemelidiris.
Şu işleriň ulgamynda V Aziýa oýunlarynyň resmi keşbinde bil tutuşyp duran pälwanlaryň şekiliniň, gül-reýhana gurşalan daglarymyzyň, ýaýlalarymyzyň, türkmen ak öýleriniň, gadymy binalaryň, ürgün çägelikde gadam urup gelýän düýeleriň, eli dutarly bagşylaryň keşbiniň, haly-kilmleriniň ülüşleriniň, Ginnesiň Bütindünýä rekordlar kitabyna girizilen “Älem”medeni-dynç alyş merleziniň, taslamalary “Internasional Prorety Awards Europe” atly abraýly halkara baýragyna mynasyp bolan “Bagt köşgüniň”, “Ýyldyz” myhmanasynyň, Beýik Ýüpek ýolunyň ugrunda ýerleşen ähli beýleki gymmatlyklaryň orta çykmagy diýseň buýsançlydyr. Bu gymmatlyklar umumylykda resmi keşbiň many-mazmun çuňluklaryny emele getirýär.
Ýapyk binalarda we söweş sungaty boýunýa V Aziýa oýunlarynyň şekili hökmünde türkmen alabaýynyň seçilip alynmagy çuňňur many-mazmuna eýedir. Çünki, türkmen alabaýy pähimdar pederlerimiziň uzak asyrlaryň dowamynda dünýä medeni giňişliginde ýetişdiren taýsyz nusgasydyr. Bütin onýuň dowamynda Alabaý iti milli lybasda oýunlaryň tumary bolup orta çykar.
Hormatly Prezidentimiz 9-njy fewralda Olimpiýa şäherjigine baryp, V Aziýa oýunlarynyň geçiriljek toplumyň desgalarynda barylýan işler bilen tanyşlygynyň barşynda tutuş toplumyň türkmen medeniýetiniň milli häsiýetleri bilen gurşalmagy babatda garaýyşlaryny beýan etdi. Milli Liderimiz milli dessurlara çuňňur gadyr goýmak bilen, Olimpiýa alawy üçin niýetlenen çanagyň kompozisiýa bezeginiň ýüzärligiň baldaklary bilen bezelmelidigini, şeýle hem älem giňişligine nuruny çaýjak alawy ýakylmazdan öň, onda ýüzärligiň jana melhem ak tüssesi goýberilse çuňňur many-mazmuna eýe boljakdygyny nygtady. Gahryman Arkadagymyzyň nygtaýşy ýaly, munuň özi – tutuljak tutumly işde üstünlikleriň hemra bolmagynyň, şonuň bilen bir hatarda, ak tüssäniň halkymyzyň hoşniýetli isleg-arzuwlarynyň päkiligini, dostlugy, ruhubelentligi alamatlandyrar.
Hawa, Türkmenistanyň Milli olimpiýa komitetiniň Prezidenti, Aziýa Olimpiýa geňeşiniň Hormat ordeniniň eýesi, Türkmenistanyň Prezidenti hormatly Gurbanguly Berdimuhamedowyň başlangyjy esasynda gurulýan Olimpiýa şäherjigindäki geçiriljek dabaraly hem-de ýatdan çykmajak taryhy wakalar ýene-de sanlyja aýlardan Aziadanyň täze ýaňy bolup, bütin äleme dolar. Şeýle hem Gahryman Arkadagymyzyň taýsyz tagallalary netijesinde geçiriljek V Aziýa oýunlarynyň umumy jemleri milli öwüşginlere baý, çuň many-mazmuna eýe bolup, bu halkara sport çäresi ýatdan çykmajak wakalara baý bolar.
Kadyrberdi ANNAÇARYÝEW,
Türkmenistanyň Gurluşyk we binagärlik ministrligi.
©Seýsmiki Taýdan Durnukly Gurluşygyň Ylmy-Barlag Instituty


c: text/html

text:
31 Ocak 2017 Salı
Türkmenistanyň Prezidenti Wezipesine Dalaşgärler Saýlawçylar Bilen Duşuşyk Geçirdi /
Meretdurdy Gurbanow Mary welaýatynyň saýlawçylary bilen duşuşdy
Mary welaýatynyň merkezinde Türkmenistanyň Prezidenti wezipesine dalaşgär – Daşoguz welaýatynyň häkiminiň orunbasary Meretdurdy Gurbanow bilen duşuşyk boldy. Duşuşyk M.Kemine adyndaky döwlet teatrynda geçdi. Oňa ýerli häkimiýet düzümleriniň, edaralaryň we guramalaryň wekilleri, hormatly ýaşulular, ýaşlar we köpçülikleýin habar beriş serişdeleriniň wekilleri gatnaşdylar.
Dalaşgäriň ynanylan wekili ýygnananlary M.Gurbanowyň zähmet ýoly bilen tanyşdyrdy hem-de ony ak ýürekli salyhatly hem-de mynasyp raýat hökmünde häsiýetlendirdi.
Ýurdumyzyň Prezidenti wezipesine dalaşgär özüniň saýlawlaryň öňüsyrasyndaky maksatnamasyny beýan edip, ýurdumyzyň mundan beýläk hem gülläp ösmegine gönükdirilen durmuş-ykdysady maksatnamalary we taslamalary amala aşyrmaga ýardam berýän täze kanunçylyk namalarynyň işläp düzülmegine aýratyn üns berdi.
Halkara gatnaşyklary babatda aýdyp, dalaşgär Bitaraplyk derejesine esaslanýan parahatçylyk we özara bähbitli hyzmatdaşlyk syýasatyny geçirmegi dowam etmek arkaly Garaşsyz Türkmenistanyň abraýyny pugtalandyryp, parahatçylyk dörediji hereketlere işjeň ýardam beriljekdigini äşgär etdi.
Dalaşgäriň çykyşynda milli ykdysadyýetiň mundan beýläk hem batly depginler bilen ösüşini üpjün etmäge, birinji nobatda bolsa nebitgaz we energetika pudaklarynyň, obasenagat toplumynyň eksport kuwwatyny pugtalandyrmagyň, döwrebaplaşdyrmak boýunça işleri dowam etmegiň, ähli ulgamlara täzeçil tehnologiýalary ornaşdyrmagyň hasabyna milli ykdysadyýeti ösdürmäge gönükdirilen çärelere aýratyn üns berildi.
Azyk bolçulygyny döretmek, daýhan birleşikleriniň sanyny artdyrmagyň we olara goldaw bermegiň, olary tehniki taýdan doly enjamlaşdyrmagyň hem-de obasenagat toplumynyň ähli düzümlerini döwrebaplaşdyrmagyň hasabyna oba hojalyk önümleriniň durnukly ösüşini üpjün etmek birinji derejeli wezipeleriň biri bolup durýar diýip, dalaşgär aýtdy.
Onuň pikirine görä, ýurdumyzyň oba hojalyk pudagynyň ösdürilmegi gönüden-göni ylym bilen, hususan-da, pagta we bugdaý, beýleki oba hojalyk ekinleriniň tohumçylygy bilen dünýä ölçeglerine laýyklykda meşgullanýan ylmy-barlag institutlarynyň işleri bilen baglanyşyklydyr. M.Gurbanow saýlawçylaryň sowallaryna jogap berip, oba zähmetkeşleriniň ýaşaýyş derejesini ýokarlandyrmak, şol sanda ilaty ýaşaýyş jaýlary bilen üpjün etmek, şeýle hem sebitlerde ýöriteleşdirilen kärhanalaryň ulgamyny ösdürmegiň mümkinçilikleri we täze iş orunlaryny döretmek boýunça çäreleriň üstünde durup geçdi.
Üns berip diňländikleri üçin ýygnananlara hoşallyk bildirip, Türkmenistanyň Prezidentligine dalaşgär ýene bir gezek özüniň başarnygyny we gujur-gaýratyny mähriban halkymyza gulluk etmäge bagyşlajakdygyna ynandyrdy.
Lebap welaýatynyň saýlawçylarynyň Serdar Jelilow bilen duşuşygy boldy
Türkmenabat şäheriniň häkimliginde Lebap welaýatynyň saýlawçylarynyň Türkmenistanyň Prezidenti wezipesine dalaşgär – Ahal welaýatynyň ykdysadyýet we ösüş müdiriýetiniň başlygy Serdar Jelilow bilen duşuşygy boldy. Onuň saýlawlaryň öüňsyrasyndaky maksatnamasy bilen tanyşmak üçin ubu ýere ýerli häkimiýet düzüminiň ýolbaşçylary, edaralaryň we kärhanalaryň işgärleri, daýhan birleşikleriň zähmetkeşleri, jemgyýetçilik guramalaryň we köpçülikleýin habar beriş serişdeleriniň wekilleri we hormatly ýaşulular, ýaşlar ýygnandylar.
S.Jelilowyň ynanylan wekili ony zähmetsöýer, özüne tabşyrylan işi ýerine ýetirmäge çynlakaý çemeleşýän jogapkärli adam hökmünde häsiýetlendirdi. Onuň şu häsiýetleri raýatlaryň teklipçi toparynyň ony döwlet Baştutany wezipesine dalaşgärlige hödürlemegine getirdi.
Soňra Türkmenistanyň Prezidentligine dalaşgäriň özi söz aldy. Ýygnananlar bilen salamlaşyp, ol ýurdumyzyň mundan beýläk ösüşine öz garaýyşyny beýan etdi hem-de onuň dünýäniň dürli döwletleri we halkara guramalary bilen özara bähbitli hyzmatdaşlygyň ugruny dowam etmäge, parahatçylygy we ýurtda durnuklylygy berkitmäge, ähli pudaklary ösdürmegiň hasabyna milli ykdysadyýeti pugtalandyrmaga, ilatyň ýaşaýyş- durmuş şertlerini gowulandyrmaga we durmuş taýdan goraglylygyny ýokarlandyrmaga gönükdirilendigini mälim etdi.
Bellenilişi ýaly, ilatyň iş üpjünçiliginiň meseleleri hemişe üns merkezinde bolar. Şunuň bilen baglylykda, sebitlerde durmuş we önümçilik maksatly desgalar işe giriziler, täze iş orunlary dörediler, kiçi we orta telekeçilige goldaw berler.
Türkmenistanda öndürilýän önümleriň eksport möçberini artdyrmak boýunça döwlet maksatnamasynyň çäklerinde nebit, tebigy gaz we elektroenergiýadan başga hem daşary ýurtlara ýurdumyzyň himiýa we dokma senagatynyň, oba hojalyk pudagynyň ýokary hilli önümlerini ibermegi artdyrmak boýunça işler güýçli depginde alnyp barlar.
Ýangyç-energetika, ulag-aragatnaşyk, obasenagat toplumlaryny, bilimi we ylmy ösdürmäge aýratyn ähmiýet berler. Ilatyň saglygyny goramagyň we köpçülikleýin bedenterbiýe-sagaldyş hereketlerini ösdürmegiň meseleleri hemişe üns merkezinde bolar.
Üns berip diňlänleri üçin ýygnananlara hoşallyk bildirip, S.Jelilow özüniň ýokary döwlet wezipesine saýlanan halatynda ähli gujur-gaýratyny, bilimini we tejribesini Watanymyzyň mundan beýläk hem gülläp ösmegi, halkymyzyň bagtly durmuşy we döredijilikli zähmet çekmegi, döwletimiziň ykdysady kuwwatynyň netijeli peýdalanylmagy üçin ähli gujur-gaýratyny gaýgyrmajakdygyna ýygnananlary ynandyrdy.
Süleýmannepes Nurnepesow Daşoguz welaýatynyň salýawçylarynyň sowallaryna jogap berdi
Daşoguz welaýatynyň merkezinde, N.Andalyp adyndaky döwlet drama teatrynda, sebitiň jemgyýetçiliginiň, hormatly ýaşulularyň, edaralaryň we kärhanalaryň işgärleriniň, köpçülikleýin habar beriş serişdeleriniň wekilleriniň we ýaşlaryň giňden gatnaşmagynda döwlet Baştutanymyzyň wezipesine dalaşgär – “Türkmenhimiýa” döwlet konserniniň “Garabogazsulfat” önümçilik birleşiginiň baş direktory Süleýmannepes Nurnepesow bilen duşuşyk geçirildi.
Dalaşgäriň ynanylan wekiliniň çykyşynyň başynda S.Nurnepesowyň zähmet ýoly beýan edildi, şeýle hem iş başarjaňlygy, zähmet tejribesi bolan hem-de ýurdumyzyň we halkymyzyň bähbitlerine wepaly, ak ýürekli adam hökmünde onuň şahsy, iş we hünär başarnyklaryna häsiýetnama berildi.
Soňra ýokary döwlet wezipesine dalaşgäriň özi ýygnananlary özüniň saýlawlaryň öňüsyrasyndaky maksatnamasynyň esasy ýagdaýlary bilen tanyşdyrdy hem-de welaýatyň saýlawçylarynyň sowallaryna jogap ebrdi.
Bellenilişi ýaly, Berkarar döwletimiziň bagtyýarlyk döwründe ykdysadyýetiň ähli ulgamlarynda çuňňur özgertmeler amala aşyrylýar, welaýatlary, etraplary, şäherleri we obalary ösdürmegiň maksatnamalary durmuşa geçirilýär. Şunuň bilen birlikde, ählumumy kabul edilen halkara kadalaryna laýyklykda döwlet gurluşy, hukuk we saýlaw ulgamlary kämilleşdirilýär. S.Nurnepesow özüniň Türkmenistanyň Prezidenti wezipesine saýlanan halatynda türkmen halkynyň bähbitlerine ýurdumyzyň mundan beýläk hem hemmetaraplaýyn ösmegi üçin gujur-gaýratyny gaýgyrmajakdygyna ynandyrdy.
Dalaşgäriň aýtmagyna görä, Türkmenistanyň daşary syýasatynda umumy ykrar edilen hemişelik Bitaraplyk derejesine laýyklykda, dünýäniň dürli döwletleri bilen dostlukly özara bähbitli gatnaşyklary ösdürmek boýunça işler dowam etdiriler.
S.Nurnepesow ileri tutulýan wezipeleriň hatarynda ýurdumyzy senagatlaşdyrmagy, ykdysadyýetimizi diwersifikasiýalaşdyrmagy, oba hojalygyny ösdürmegi, azyk bolçulygyny döretmegi, ýurdumyzyň telekeçilerine goldaw bermegi, Türkmenistanyň eksport mümkinçiliklerini giňeltmegi belledi. Milli ykdysadyýetimiziň ösüş depgini maglumat-aragatnaşyk tehnologiýalarynyň ösdürilmegine hem bagly bolup durýar, şonuň üçin hem bu ugra aýratyn üns berler diýip, dalaşgär äşgär etdi.
Ýangyç-energetika ulgamyny diwersifikasiýalaşdyrmak,nebitgaz ýataklaryny özleşdirmek, himiýa senagatyny ösdürmek boýunça geljekki edilmeli işlere ünsi çekip, S.Nurnepesow täze senagat desgalaryny gurmagyň zerurdygyny nygtady. Dalaşgäriň belleýşi ýaly, dünýäde natriý sulfatynyň we beýleki peýdaly maddalaryň iň iri ýataklarynyň biri bolan Garabogazköl aýlagynda senagat önümçiligini ösdürmäge, täze eksporta gönükdirilen örän möhüm senagat desgasynyň – ýyllyk kuwwaty 1155 müň tonna karbamid öndürmäge barabar bolan “Garabogazkarbamid” himiýa zawodynyň we himiýa pudagynyň beýleki kärhanalarynyň gurluşygyna aýratyn üns berler.
Duşuşygyň ahyrynda, S.Nurnepesow ýygnananlary ýurdumyzyň mundan beýläk hem ösmegi, halkyň hal-ýagdaýynyň gowulanmagy, Türkmenistanyň halkara derejesinde abraýynyň ýokarlanmagy üçin özüniň ähli gujur-gaýratyny, bilimini we tejribesini gaýgyrmajakdygyna ynandyrdy.
Balkan welaýatynyň salýawçylarynyň Durdygylyç Orazow bilen duşuşygy geçirildi
Serdar şäherinde Balkan welaýatynyň saýlawçylarynyň Türkmenistanyň Prezidenti wezipesine dalaşgär –Agrar partiýanyň Mary welaýat komitetiniň başlygy Durdygylyç Orazow bilen duşuşygy boldy. Şäheriň medeniýet öýünde geçen duşuşyga ýerli dolandyryş düzümleriniň ýolbaşçylary, kärhanalaryň we daýhan birleşikleriň zähmetkeşleri, hormatly ýaşulular, jemgyýetçilik guramalarynyň we köpçülikleýin habar beriş serişdeleriniň wekilleri gatnaşdylar.
Agrar partiýadan hödürlenen dalaşgäriň ynanylan wekili ýygnananlary D.Orazowyň terjimehalyndaky esasy pursatlar bilen tanyşdyrdy. Onuň oba hojalyk ulgamynda uly iş tejribesi, guramaçylyk ukyby, şeýle hem adalatly hem-de ak ýürekli adam hökmünde hormata mynasyp şahsy häsiýetleri bellendi.
Soňra ýurduň Prezidenti wezipesine dalaşgäriň özüne söz berildi. Ol özüniň saýlawyň öňüsyrasyndaky maksatnamasynyň esasy ugurlaryny beýan etdi. D.Orazowyň belleýşi ýaly, biziň Watanymyz gysga möhletlerde ykdysadyýetde, saglygy goraýyşda, durmuş we beýleki ulgamlarda ägirt uly üstünliklere eýe boldy, onuň halkara abraýy örän ýokarlandy. Berkarar döwletimiziň bagtyýarlyk döwründe ýurdumyzyň her bir raýaty “Döwlet adam üçindir!” diýen ajaýyp şygaryň iş ýüzünde hereket edýänligine aýdyň göz ýetirdi.
Häzirki wagtda obasenagat toplumyny hemmetaraplaýyn ösdürmek, hususy ulgama goldaw bermek, welaýatlaryň senagatlaşdyrylmagyny tizleşdirmek, senagaty diwersifikasiýalaşdyrmak möhüm strategiki wezipeler bolup durýar. Bularyň hemmesi Türkmenistanyň ykdysady kuwwatyny mundan beýläk hem pugtalandyrmaga, halkyň hal-ýagdaýyny ýokarlandyrmaga ýardam eder.
Aýdylanlary jemlemek bilen, D.Orazow özüniň saýlawlaryň öňüsyrasyndaky maksatnamasynyň käbir ýagdaýlaryny düşündirdi. Hususan-da, oba hojalygynyň gün tertibinde oba hojalyk ekinleriniň hasyllylygyny ýokarlandyrmak, ýeri gurplandyrmak, bagbançylyk, miwe we bakja önümlerini öndürýän täze hojalyklary döretmek, daýhan birleşiklere we ekerançylara özbaşdak maşyn-traktor parklaryny döretmäge kömek bermek we beýlekiler bellendi.
Ýygnananlaryň sowallaryna jogap berip, dalaşgär suwy rejeli peýdalanmagyň, ýurdumyzyň ilatly ýerlerini suw bilen üpjün etmegi gowulandyrmagyň meselelerine aýratyn üns berdi. Şeýle hem ilatyň ýaşaýyş-durmuş şertlerini gowulandyrmak boýunça toplumlaýyn işleri dowam etmegiň, täze iş orunlaryny döretmegiň zerurlygy nygtaldy.
Ýurdumyzyň iň täze taryhynyň ýazylýan eýýamynda mähriban Watanymyzyň we halkymyzyň abadançylygynyň bähbidine her bir raýatyň, şol sanda meniň özümiň hem ýurdumyzyň syýasy, ykdysady we medeni taýdan öňe gitmegi, onuň halkara derejesinde abraýynyň we şöhratynyň artmagy üçin güýç-gaýratymyzy gaýgyrmazlygymyz gerek diýip, D.Orazow belledi.
http://www.turkmenhabargullugy.com/turkmenistanyn-prezidenti-wezipesine-dalasgarler-saylawcylar-bilen-dususyk-gecirdi-3
Kaydol: Kayıt Yorumları (Atom)

robotstxt: allowed

filter: keep


text:
(Anna Paýtyk-Uruş döwrüniň oglany)
Iňňän uzakda, Garagumuň eteginde, Murgap derýasynyň çägä siňip gidýän ýerinde meniň eneden doglan obam ýerleşýär. Ol oba meniň şu eserimiň gahrymanlarynyň ýaşaýan obasyna diýseň meňzeş. Üsti keçe-durluk bilen basyrylan, ak gamyşly gara öýler, baryp-ha heniz men döremänkäm gurnalypdyr. Ýöne olar şu wagtam iki boýy tally ýabyň ýeňsesinde uzyn hatar bolup otyrlar. Sebäbi, nirede suw bolsa, şol ýerde-de ýaşaýyş bar. Özge ýerde bilemok, bizde-hä şeýle.
Men döwletli hasap edilýän maşgalada dogulsam-da, gün-güzeranymyzyň weji ýokdy. Sebäbi, 1934-nji ýylda, ýaňy dört ýaşym dolanda kakam ýogaldy. Ylaýtada uruş başlanansoň, günümiz kynaldy. Aýal doganlarym durmuşa çykyp, hersi bir ýere düşdi. Özümden uly ýalňyz erkek doganym Juma bolsa, on dokuz ýaşyny dolduryp-doldurmanka, fronta gitdi. Şeýdip, öz gahrymanym Kössegiň enesi bilen galyşy ýaly, bizem bir goly şikesli ejem ikimiz galyberdik. Men, meniň dostlarym — ählimiz uruş döwrüniň oglanlarydyk. Ähli oglanlar ýaly, bizem oýnardyk, garagollygam ederdik. Ulular bilen işlärdik, gaýgy-gussany-da deň paýlaşardyk.


text:
Ahalteke bedewleri özüniň gaýtalanmajak gözelligi, duýgurlygy, ýyndamlygy hem-de ynsan gylykly häsiýeti bilen asyrlaryň dowamynda şöhrat eýesi bolupdyr. Bu atlar beden gurluşy, çydamlylygy, kuwwatlylygy boýunça deňsiz-taýsyz hasaplanylýar. Şeýle hem ahalteke bedewleri bilen baglanyşykly ýatda galyjy wakalaryň bolandygyny, olar baradaky gyzykly maglumatlaryň taryhda uly orun tutýandygyny bellemegi ýerlikli hasaplaýarys.
Ahalteke bedewleri uzak wagtlap suwsuzam, iýmitsizem, dynçsyzam oňup bilýär. Munuň özi bu bedewleriň ýurdumyzyň gurak, çylşyrymly howa şertlerinde önüp-ösendigi, kemala gelendigi bilen düşündirilýär. Bu atlar bir günüň dowamynda 250 kilometr ýol geçmäge ukyplydyr. Olar suwy köp talap etmeýär, arpa, süle, bede bilen iýmitlenýär. Ýöne ter gök otlaram bu bedewleriň söýgüli höregi. Esasy agramyň onuň aýaklarynyň bogunlaryna düşýändigini nazara alyp, tejribeli seýisler atlaryny käşir, ýorunja, kişmiş ýaly ýokumly önümler bilen iýmitlendiripdirler.
Ahalteke bedewleri gözellik bäsleşigine gatnaşýan atlaryň arasynda hemişe öň hatarda bolýar. Onuň beden özboluşlylygy, täsin öwşün atmagy, sagrysynyň rahatlygy, şeýle hem belent tutýan buýsançly başy bu tohumdaky atlaryň aýratynlyklarydyr. Hut şol aýratynlyklaram ähli atşynaslary, bedew janköýerlerini özüne maýyl edýär.
Gadymy döwürde dünýäniň kuwwatly döwletleriniň şalary, serkerdeleri ahalteke bedewlerine aýratyn gadyr goýupdyrlar. Ady rowaýata öwrülen “behişdi bedewleriň” eýesine wepalylygy, islendik çylşyrymly pursatlarda özüni ýitirmän, edýän aýgytly hereketi deprenmez döwlete mynasyp bolupdyr. Jeň meýdanlarynda tapylgysyz hemra öwrülipdir. Hut şol häsiýetlerem ahalteke bedewleriniň gymmatyny has-da artdyrypdyr.
Aleksandr Makedonskiniň Busefal atly meşhur bedewiniň ahalteke aty bolandygyna taryh şaýatdyr. 1741-1743-nji ýyllarda bolan rus-şwed urşy mahalynda ruslaryň atly goşuny artykmaçlyk görkezipdir. Beýik Pýotr adyny alan rus imperatory şol urşa ahalteke bedewinde gatnaşypdyr.
Şeýle hem taryhy maglumatlara görä, fransuz serkerdesi Napoleon Bonapartyň hem ahalteke tohumyndaky aty bolupdyr. Ol bu bedewe aýratyn mähir bilen garapdyr we ony özüniň iň ýakyn syrdaşy hasaplapdyr.
1935-nji ýylda geçirilen “Aşgabat-Moskwa” taryhy atly ýörişinde ahalteke bedewleri bu aralygy 84 günde geçmegi başarypdyrlar. Garagum sährasyny bolsa, hiç ýerde düşlemezden, üç günde geçipdirler. Bellenilen menziliň ahyryna çenli ýörişe gatnaşan bedewleriň hiçisi şikes almandyr.
Ikinji jahan urşunyň şöhratly serkerdesi, marşal G.Žukow 1945-nji ýylda Beýik Ýeňşiň hormatyna guralan dabaraly ýörişi Arap atly ahalteke bedewinde kabul etdi. Şol döwürde Moskwanyň ýöriteleşdirilen athanasynda saklanýan bedewleriň içinde Arap aýratyn gadyr goýulýan atlaryň biri bolupdyr. Şöhratly marşal Beýik Ýeňşiň hormatyna guralýan ýörişde münmek üçin hut şu aty saýlapdyr. Munuň özi ahalteke bedewleriniň gözelliginden, olaryň özüne çekiji sypatyndan we mizemez buýsanjyndan habar berýär.
1941-1945-nji ýyllaryň urşunda gazanylan ýeňşiň 65 ýyllygy mynasybetli guralan dabarada hem ahalteke bedewine aýratyn orun degişli boldy. 2010-njy ýylda Moskwada geçirilen dabaraly harby ýörişde Gyrat atly ahalteke bedewi şanly sene mynasybetli guralan harby ýörişe gatnaşýan Türkmenistanyň wekiliýetiniň öňüni çekdi. Ýeri gelende aýtsak, Moskwada geçirilen dabaraly harby ýörişlere gatnaşan ahalteke bedewleriniň ikisiniň hem nesil ugrunyň ady rowaýata öwrülen şöhratly Boýnawa degişlidigini bellemeli. Bu bolsa, ahalteke bedewleriniň şöhratynyň barha belende göterilýändiginiň we onuň dowamata atarylýandygynyň nobatdaky subutnamasydyr.
Görnüşi ýaly, ahalteke bedewleri taryhyň dürli döwürlerinde dünýä halklarynyň, şalaryň, hanlaryň, imperatorlaryň ünsüni özüne çekipdir. Synmaz şöhrat eýesi bolan türkmen bedewleri deprenmez döwletli köşkleriň, sarsmaz galalaryň, azym-azym şäherleriň baş bezegine öwrülipdirler. Seýisçiligi birkemsiz ýeten ahalteke bedewleri çapyşyklarda aýlawlary baglapdyrlar.
Ýeňiş gazanyp sagrysyna serpaý ýapylan ahalteke bedewleriniň buýsanjy juda belent bolupdyr. Olar paýhasly başlaryny dik tutup, alma gözlerini güldürip enaýy ýörişleri bilen märekäni haýrana goýupdyr. Ahalteke bedewleriniň özboluşly häsiýeti, olaryň gözelligi we ýyndamlygy şöhratly pederlerimiziň paýhasyndan, zehininden kemal bolan gymmatlykdyr. Munuň özi türkmen halkynyň başyna baran işine örän jogapkärçilikli we juda yhlasly çemeleşýändiginiň nobatdaky subutnamasydyr.
Baharyň ajaýyp pursatlarynda Türkmen bedewiniň baýramçylygynyň geçirilmegi Arkadag Prezidentimiziň tagallasy bilen ýurdumyzda ahalteke bedewleriniň şanyna guralýan dabaralaryň belent ruhuna şaýatlyk edýär. Baýramçylyk günlerinde tutuş halkymyzyň agzybirlikde toýa gatnaşmagy, ýurdumyza dünýäniň dürli künjeklerinden köpsanly myhmanlaryň gelmegi türkmen atlarynyň gadymy şöhratynyň biziň günlerimizde netijeli dowam edýändigini has aýdyňlygy bilen äşgär edýär.
Nobat Myratlyýew,
Magtymguly adyndaky TDU-nyň mugallymy.


text:
Türkmen halkynyň buýsançly başyny göge direýän uly baýramçylyklarynyň biri hem Türkmenistanyň Konstitusiýasynyň we Türkmen Döwlet baýdagynyň baýramydyr. Bu baýramçylyk Maý aýynyň 18-ne Diýarymyzyň ähli künjeklerinde şatlyk-şowhuna beslenip, döwlet ähmiýetli baýramlarynyň biri hökmünde giňden bellenip geçilýär.
Türkmenistanyň Konstitusiýasy baş Kanunymyzdyr. Sebäbi Konstitusiýamyz jemgyýetimiziň we döwletimiziň gurluşynyň esasy ugurlaryny milliligimize we türkmeniň ruhy gymmatlyklaryna laýyklykda kanuny esasda kesgitleýär. Baş kanunymyzda bellenişi ýaly Türkmenistan demokratik, hukuk dünýewi we hemişelik Bitarap döwletdir. Biziň jemgyýetimiz, döwletimiz baş Kanunda bellenilen ynsan hukuklaryny ýörelge edinip günsaýyn ösýär, özgerýär. Ýurdumyzda alnyp barylýan içerki we daşary syýasatlar Hormatly Arkadagymyzyň baştutanlygynda adam hukuklarynyň goraglylygyny kepillendirýär. Biziň döwlet syýasatymyzda adam mertebesi ýokarlandyrylyp, ilatyň durmuş derejesi ýokary derejä göterilýär. Ýurdumyzda adam döwletiň iň uly gymmatly hazynasydyr. Türkmenistanyň Prezidenti G.Berdimuhamedow “Döwlet adam üçindir!” diýen ýörelgäni baş şygarymyz edip goýýar. Bu her bir raýatyň bagtyýar we abadan durmuşynyň kepilidir. Ýagny, ýurdumyzda täze mekdepleriň, çagalar baglarynyň açylyp ulanylmaga berilmegi on iki ýyllyk orta bilime geçirilmegi gazanylan üstünliklerimiziň sanyny artdyrýan esasy zatdyr.
Hawa, Baýdak baýramynyň hem Baş Kanunymyzyň kabul edilen gününde bellenilmegi baýramçylyk dabaramyzyň şatlyk-buýsanjymyzy goşalandyrýar. Bu iki mukaddesligiň hatyrasyna toý tutmak Watanyň mukaddesliginiň sarpasyny has beýige götermekdir. Ol çuňňur watansöýüjilikdir, mizemez döwletlilikdir. Watan Berkararlygynyň aýdyň nyşanydyr. Bu baýramçylyk Gahryman Arkadagymyz bilen jebis bolan türkmen halkynyň täzeçe ruhda, täze röwüşde milli görnüşde bellenýän baýramydyr. Ol türkmen halkynyň özbaşdaklygynyň, agzybirliginiň, jebisliginiň, mizemezliginiň belent nyşanydyr.
Hormatly Arkadagymyzyň 2018-nji ýyly “Türkmenistan-beýik ýüpek ýolunyň ýüregi” diýip yglan etmegi biziň ata-baba milli buýsançlarymyza bolan söýgümizi ýene-de bir gez beýge galdyrylýar. Bu bellenilýän baýramçylyk hem milli buýsanjymyzyň berkemeginiň nyşanydyr. Goý Arkadagymyzyň tutýan tutumly işleri rowaç, jany sag ömri uzak bolsun!
Awtor: Bägül
Goşa toý-goşa baýram
Türkmen halkynyň buýsançly başyny göge direýän uly baýramçylyklarynyň biri hem Türkmenistanyň Konstitusiýasynyň we Türkmen Döwlet baýdagynyň baýramydyr. Bu baýramçylyk Maý aýynyň 18-ne Diýarymyzyň ähli künjeklerinde şatlyk-şowhuna beslenip, döwlet ähmiýetli baýramlarynyň biri hökmünde giňden bellenip geçilýär.


text:
Altmyş ýyllyk taryhynyň dowamynda Ýewrowideniýe aýdym-saz bäsleşigini ençeme gezek tankyt edipdiler. Ýeňijiniň gatnaşýanlaryň islegine we sungat ukybyna görä däl-de, syýasatyň gün tertibine görä saýlanandygyny öňe sürüpdirler. Gatnaşýan ýurtlar hem gaýta-gaýta guramaçylary we birek-biregini bäsleşigi syýasylaşdyrmak bilen aýyplapdylar.
Ýewrowideniýe bäsleşigine gatnaşýanlaryň ilkinji we iň esasy nägileligi goňşy ýurtlara ses bermek kadasy bilen arabaglanyşyklydyr. Bäsleşigiň şertlerine görä, öz aýdymçysyna ses berip bilmeýän ýurtlar indi ençe ýyldan bäri goňşy ýurtlaryň aýdymçylaryna ýokary bal berip gelýärler: Balkan ýurtlary, Russiýa we Belarus, Gresiýa we Kipr, Azerbaýjan we Türkiýe... Ondan soň internetde adamlar ýarym ýyllap Ýewrowideniýede berlen iň ýokary bahalaryň ýurtlaryň özara gatnaşygynyň gowulaşmagyna kömek edýändigini öňe sürýärler.
Britaniýa, Gürjüstan galmagallary
Ýewrowideniýede yzdaky orunlary eýelemek hemişe syýasy galmagallara sebäp bolýar. Meselem, britaniýalylaryň aglaba köpçüligi henizem ýurduň 2003-nji ýyldaky bäsleşikde sezewar bolan şowsuzlygynyň aýdyma görä däl-de, hut premýer-ministr Tony Blairiň Yraga goşun ibermegi bilen baglanşykly bolandygyna ynanýar. Şol ýyl Britaniýa bäsleşikde hiç hili baha alman, iň soňky orunda galypdy.
Juda närazy bolýan ýurtlar bolsa öz wekillerini bäsleşikden yzyna çagyrýar. Meselem, sekiz gün dowam eden uruşdan ýarym ýyl soň, ýagny 2009-njy ýylda Gürjüstan Moskwada geçirilen Ýewrowideniýe aýdym-saz bäsleşigine gatnaşmakdan ýüz öwürýär. Gürjüstanyň içinde şol ýyl Ýewrowideniýä gatnaşmak üçin geçirilen bäsleşikde birinji orny eýelän aýdymyň ady "We Don'n Wanna Put In" ekeni. Russiýanyň tagallasy bilen Ýewropanyň teleradio ýolbaşçylary Gürjüstandan ol aýdymyň adynyň üýtgedilmegini, Russiýanyň prezidenti Wladimir Putiniň adyny ýada salýan sözleriň hem aýrylmagyny teklip edýär. Ýöne Gürjüstan muňa razy bolman, şol ýyl bäsleşige gatnaşmakdan ýüz öwürýär.
Ermenistan hem öz gezeginde aýdym-saz bäsleşigini protest edýär. 2012-nji ýylda ýurduň wekilleri Ermenistan-Azerbaýjan serhedinde ermeni esgeriniň öldürilmegini ýazgaryp, Bakuwda geçirilen bäsleşige gatnaşmaýar. Ermenistanyň aýtmagyna görä, ol esgeri Azerbaýjanyň mergenleri atyp öldüripdir. Azerbaýjanyň prezidenti bolsa öz çykyşynda, öz ýurdunyň esasy duşmanynyň "ermeni diasporasy" bolup durýandygyny öňe sürýär. Şonda bäsleşige gatnaşmakdan gaty giç ýüz öwürendigi üçin, Ermenistany jerime tölemeli edýärler.
43 azerbaýjanly Ermenistana ses beripdir
Bu Ýewrowideniýe bäsleşiginde Ermenistan bilen Azerbaýjanyň arasynda bolan ilkinji galmagal däldir. Moskwada geçirilen bäsleşikde ermeni gatnaşyjylary öz taýýarlan wideolarynda, Daglyk Garabagda, Hankentde ýerleşýän ýadygärligi hem görkezýärler. Azerbaýjan öz ýurdundaky ýadygärligiň ol wideoda görkezilmegine nägilelik bildirýär we ondan soň wideonyň içinden şol kadrlar kesilip aýrylýar.
Ýöne şol bir wagtyň özünde, Azerbaýjanyň 43 raýaty Ermenistana ses berýär. Bäsleşigiň yz ýanyndan olardan käbiri watansöýer bolmandygy üçin soraga çekildi diýip, BBC neşiri habar beripdi.
Russiýa hem bu ýylky Ýewrowideniýäni protest etmegi göz öňünde tutýardy. Munuň sebäbi geçen saparky bäsleşikde Krym tatary bolan ukrainaly aýdymçynyň ýeňiji bolmagydyr. Geçen ýyl Stokgolmda geçirilen aýdym-saz bäsleşiginde, Jamala Krym tatarlarynyň öz watanyndan Özbegistana sürgün edilişini aňladýan "1944" atly aýdymyny ýerine ýetirýär. Şonda Russiýadaky käbir närazy tomaşaçylar protest gurnaýarlar. Olar Jamalanyň "bäsleşigiň kadalaryny bozany sebäpli" gazanan ornundan mahrum edilmegini, birinji ornuň bolsa Russiýanyň aýdymçysy Sergeý Lazarewe berilmegini talap edýärler.
Halk wekillerinden çagyryşlar
Halk wekilleri Witaliý Milinow we Iosif Kobzon Russiýanyň Ýewrowideniýe - 2017 bäsleşigine gatnaşmazlyga çagyrýarlar. Ýöne yüz tutmak möhletiniň dolmagyna birnäçe sagat galanda, 1-nji kanal ýurduň bäsleşige gatnaşjakdygyny habar berýär.
W. Milinow Awstriýanyň aýdymçysy Conchita Wurstyň ýeňiş gazanmagyndan soň, Russiýanyň Medeniýet ministrliginiň bäsleşige gatnaşman, özbaşyna "aýal eşik geýen erkek adamlaryň" gatnaşmaýan Ýewrowideniýe aýdym-saz bäsleşigini gurnamagyny teklip edýär.
Aýal eşikli sakgally adamyň bäsleşikde ýeňiş gazanmagy Russiýanyň jemgyýetinde uly nägilelikleriň döremegine sebäp bolýar. Üstesine-de, bu waka Russiýada gomoseksualizmi gadagan edýän kanunyň kabul edilmeginiň ýarym ýyl dolmagyna gabat gelýär.
1998-nji ýylda ysraýylly transgender aýdymçy Dana Internasional bäsleşikde ýeňiş gazananda, ortodoks ýewreýler hem şuňa meňzeş reaksiýa görkezipdiler.


text:
Saud Arabystany türkmen gazyny Owganystanyň üsti bilen Pakistana we Hindistana akdyrmaga mümkinçilik berjek gazgeçiriji proýektine sermaýa ýatyrýar.
Bu barada geçen anna güni geçirilen Ministrler Kabinetiniň mejlisinde ýurduň nebit-gaz pudagyna gözegçilik edýän wise-premýer Maksat Babaýew mälim etdi.
Babaýewiň sözüne görä, bu baradaky ylalaşyk prezident Gurbanguly Berdimuhamedowyň 2016-njy ýylyň maý aýynda Saud Arabystany patyşalygyna eden resmi saparynda gazanyldy.
“Saud Arabystanynyň Ösüş gaznasy tarapyndan berlen maýa goýumlary daşary ýurtly maýadarlaryň TOPH gaz geçirijisiniň gurluşygyna uly gyzyklanma bildirýändigine şaýatlyk edýär” diýip, TDH-nyň habarynda nygtalýar. Emma muňa garamazdan, Saud Arabystanynyň TOPH geçirijisiniň gurluşygy üçin ýatyrýan maýasynyň möçberi, şeýle-de bu ylalaşygyň nähili şertlerde gazanylandygy barada maglumat berilmeýär.
Şol bir wagtda prezident Berdimuhamedow Saud Arabystanynyň patyşasy Salman ben Abdelaziz Al Sauda TOPH üçin Saud ösüş gaznasynyň maýa goýum serişdelerini ibermegine çuňňur minnetdarlyk hatyny iberdi diýip, TDH ýazýar.
Ekspertleriň pikirine görä, Türkmenistandan Owganystanyň üsti bilen Pakistana we Hindistana gaz eltmek planlarynyň öňünde iki çynlakaý mesele dur – olaryň biri proýekt bilen bagly çykdajylaryň 85%-ni öz üstüne alan Aşgabadyň häzirki maliýe kynçylyklary wagtynda 10 milliard dollar töwereginde bahalanýan proýekte serişde tapmak kynçylygy, ikinjisi Owganystandaky howpsuzlyk ýagdaýlary.
Energiýa meseleleri boýunça bilermen Jon Roberts uzynlygy 1 müň 814 kilometerlik gazgeçrijiniň Türkmenistandan geçýän 200 kilometr böleginiň tas gutarandygyny, emma onuň geçmeli beýleki döwletlerinde turba çekmek işlerine asla girişilmändigine hem ünsi çekýär.
“[Gazgeçirijini çekmek işleri] ne Owganystanda, ne Pakistanda, ne-de Hindistanda başlandy. Elbetde, bu ýagdaýlary gözden düşürmeli däl. Emma bärde bellemeli ýene bir ýagdaý bar: Saud Arabystany onsuz hem Owganystana pul ýatyrýar. Owganystan geçiriji bilen baglylykda tehniki işlerini geçirmek, onuň ugry boýunça desgalary gurmak barada planlarynyň bardygyny aýtdylar. Owganlar muňa çynlakaý çemeleşýän ýaly bolup görünýär. Emma hiç kim Owganystndaky howpsuzlyk ýagdaýlaryndan söz açmaýar” diýip, Roberts belledi.
Bilermen Saud Arabystany bilen TOPH boýunça gelnen ylalaşykda howpsuzlyk ýagdaýlaryň hem göz öňünde tutulan bolmagynyň mümkindigini çaklaýar: “Mende bu barada maglumatym ýok. Ýöne, belki-de, Saud Arabystany bilen [TOPH boýunça] gelnen ylalaşykda beýleki ähli taraplar hem göz öňünde tutulandyr. Bu diňe bir çaklama. Emma meniň pikirimçe, bu gazgeçirijä ‘Talybanyň’ zyýan ýetirip bilmezligi üçin ýeke-täk çykalgadyr”.
Belläp geçsek, türkmen häkimiýetleri ilki başda gazyň TOPH gazgeçirijisinden 2019-njy ýylyň aýagynda akdyrylyp başlajakdygyny yglan etseler-de, bu möhlet soňy bilen 2020-nji ýyla çenli yza süýşürildi.
Şol bir wagtda, Jon Roberts bu proýektiň kesgitlenen möhletde amala aşjakdygyna şübheli garaýandygyny, has dogrusy, soragyň “TOPH”-uň düýbünden amala aşyp-aşmazlygy dogrusynda goýulmalydygyny hem sözüne goşdy.
Dünýäde tebigy gaz baýlygy boýunça ilkinji orunlaryň birini eýeleýän Türkmenistan häzirki wagtda öz tebigy gazyny diňe Hytaýa satýar.


text:
Özbegistanly žurnalist we adam hukuklaryny gorap çykyş edýän aktiwist türmede gynalandygyny aýdyp, demir gözenekleriň arkasynda dokuz ýyl geçirenden soň durmuşyny dowam etdirmegi umyt edýändigini belleýär.
56 ýaşydaky Dilmurod Saýýid 3-nji fewralda azatlyga goýberildi. Ol Özbegistanda öňki prezident Yslam Karimow aradan çykandan soň, Şawkat Mirziýoýew häkimiýet başyna geleni bäri azatlyga goýberilen we syýasy tussag diýlip hasaplanylan birnäçe adamyň biridir.
Saýýid Azat Ýewropa/Azatlyk Radiosyna beren maglumatynda özüniň azatlyga goýberilmegi ugrunda tagalla eden aktiwistlere, žurnalistlere we adam hukuklaryny gorap çykyş edýän toparlara minnetdarlygyny bildirdi.
“Dokuz ýylyň dowamynda men dürli basyşlary, şol sanda psihologik we fiziki gynamalary başdan geçirdim. Indi bularyň ählisi yzda galdy we men öz durmuşymy ýaşamaga, öz pikirlerimizi erkin beýan etmäge sabyrsyzlyk bilen garaşýaryn” diýip, Saýýid aýtdy.


text:
Türkmenistanyň Prezidenti Malaýziýanyň Premýer-ministrini gutlady
Türkmenistanyň Prezidenti Gurbanguly Berdimuhamedow jenap Mahathir Mohamadi Malaýziýanyň Premýer-ministri wezipesine girişmegi mynasybetli tüýs ýürekden gutlady
Türkmenistanyň Prezidenti Gurbanguly Berdimuhamedow Türkmenistanyň halkynyň we Hökümetiniň adyndan hem-de hut öz adyndan jenap Mahathir Mohamadi Malaýziýanyň Premýer-ministri wezipesine girişmegi mynasybetli tüýs ýürekden gutlady.
“Ýurtlarymyzyň arasyndaky özara hormat goýmak, düşünişmek we ynanyşmak ýörelgelerine esaslanýan dostlukly hem-de özara bähbitli gatnaşyklarymyzyň halklarymyzyň bähbidine mundan beýläk hem ösdüriljekdigine hem-de pugtalandyryljakdygyna berk ynanýaryn” diýip, milli Liderimiz gutlagynda belleýär.
Şu ýakymly mümkinçilikden peýdalanyp, hormatly Prezidentimiz jenap Mahathir Mohamada berk jan saglyk, şahsy bagtyýarlyk we abadançylyk, Malaýziýanyň dostlukly halkyna bolsa parahatçylyk, mundan beýläk-de öňe gitmegi we gülläp ösmegi arzuw etdi. (TDH)


text:
Talyplar üçin peýdaly 13 sany internet çeşmesi
Elbetde her bir talypda bolşy ýaly talyplyk döwri gaty çalt geçyär. Sapaklar, sosial durmuş , okuw-iş diýip uniwersiteti tamamlaýas. Bärde sizi birnäçe makalada duş gelen peýdaly bolup biljek internet çeşmelerine dykgatyňyzy çekesim gelýär.
- XMind⇒ Bu kelläňizdäki garyşyk pikirleri sadalaşdyrmaga, has tertipli görnüşe getirip bilmegiňize kömek edýär.
- UNIGO⇒ Daşary ýurtdaky uniwersitetleriň mümkinçilileri barada aýratyn maglumat almak, dogry uniwersitet seçmek ya-da daşary ýurt stipendiýalary barada maglumat alyp bilmek üçin gaty gowy bir internet sahypasy.
- StudentRate⇒ Egin-eşik, syýahat-gezelenç, moda, okuw kitaplary, esbaplaryny, elektronika enjamlaryny we başgada birnäçe kategoriýada ýörite okuwçylara, talyplara arzanladyşyklary ( skidkaly) tapyp biljegimiz bir internet sahypasy.
- UCampus⇒ Daşary ýurtda okaýan ýada okamanyny meýilleşdirýän uniwersitetimiziň şäherini, ýurdyny we daş töweregini ähli aýratynlyklary bilen öwrenip biljegiňiz internet sahypasy.
- SelfControl⇒ Eger-de girmek islemeýän internet sahypalaryňyz bar bolsa, olary SelfControl da belläp bilyäňiz. Wagtyňyz dolýança sabyr edip bilmeseňiz onda ol prilojeniýany bozmaly ýa-da kompýuteriniz täzeden ýakmaly bolýaňyz.
- edX⇒ Dünýädäki iň gowy uniwersitetlerden islendik wagt , islendik ýerde mugt online kurslara gatnaşyp biljegiňiz internet sahypasy.
- Flovto⇒ Online diňlemek üçin ýazylan bir sapagyňyz bar ýöne diňlemäge wagtyňyz ýok bolsa onda Flovto kömegi bilen widýoňyzy bir medýa papkasyna öwrüp bilýäňiz we islän wagtyňyz diňläp bilýäňiz.
- WolframAlpha⇒ Matematika, sport, tehnologiýa, sungat, bilim, injener, saglyk we başgada birnäçe temalarda özüňize gerekli maglumatlary tapyp biljegiňiz bir internet sahypasy.
- ToDoIst⇒ Özüniň dizaýny bilen ünsüňizi bir ýerde jemläp biljek we ähli işleriňizi kontrol edip bilmegiňize ýardam etjek internet sahypasy.
- Sleepyti⇒ Sagat näçede oýanmaly bolsaňyz, şoňa görä iň dogry ýatmalyy sagadyňyzy hasaplaýar. Adam saglygy üçin wajyp internet sahypasy
- UnplugTv⇒ Eger telewizor seretmänini halamaýan bolsaňyz onda bu intenet sahypasy siz üçin. Täsin, gyzykly temaly widyolary bilen içiňizi gysdyrmaz.
- Chegg.com⇒ Diňe email adresiňiz we agza bolup özüňize birnäçe stipendiýa görnüşlerini tapyp biljegiňiz internet sahypasy.
- Sworkit⇒ Sport zalyna gitmek islemeýän ya-da wagty bolmadyklar üçin öňünden taýýarlanan maşyklary seçip ya-da öz maşyklaryňyzy saýlap bedeniňiziň islendik ýerini işledip biljegiňiz internet sahypasy ( prilojeniýa).
Hormatly okaýjylar eger-de siziňem bilýän, talyplara peýdaly bolup biljek internet sahypalaryny biziň bilen teswirlerde paýlaşyp bilersiňiz.


text:
Habarlar 1 september 2017
Wakalaryň jümmüşinde
Aşgabadyň täze lukmançylyk merkezi sebitde iň gowy diýlip ykrar edildi
Döwlet Baştutanymyz myhmanlary mähirli mübärekläp, şu gün Türkmenistanda Bilimler we talyp ýaşlar gününiň giňden bellenilýändigini, şu mynasybetli asylly däbe görä, täze desgalaryň açylyş dabaralarynyň guralýandygyny aýtdy.
Wakalaryň jümmüşinde
Halkara endokrinologiýa we hirurgiýa merkezi iň täze enjamlaryň toplumy bilen enjamlaşdyryldy
Bu ýerde guralan dabara gatnaşyjylaryň hemmesi hormatly Prezidentimiz Gurbanguly Berdimuhamedowy uly ruhubelentlik bilen garşyladylar. Aýdym we tans toparlarynyň, Döwlet lukmançylyk uniwersitetiniň çeper höwesjeňleriniň belent ruha beslenen çykyşlary bu ýerde guralan dabara özbolşuşly baýramçylyk öwüşginini çaýdy.
Wakalaryň jümmüşinde
Hormatly Prezidentimiz Gurbanguly Berdimuhamedow Ahmet Çalygy kabul etdi
Ahmet Çalyk şu merkeziň hem-de beýleki täze desgalaryň – Türkmenistanyň Jemagat hojalygy institutynyň we Magtymguly adyndaky Türkmen döwlet uniwersitetiniň himiýa fakultetiniň binalarynyň Bilimler we talyp ýaşlar gününde açylmagynyň çuňňur manysynyň bardygyny belläp, bu şanly wakalaryň döwlet Baştutanymyzyň durmuş ugurly syýasatynyň üstünlikli durmuşa geçirilýändiginiň aýdyň subutnamasydygyny nygtady.
Ylym
Türkmenistanyň birinji synp okuwçylaryna döwlet Baştutanymyzyň adyndan netbuklar sowgat berildi
Şu maksatdan ugur alnyp, Aşgabatda, welaýat merkezlerinde, etraplarda we obalarda dünýä ölçeglerine kybap gelýän täze orta okuw mekdepleriniň, mekdep ýaşyna çenli çagalar edaralarynyň hem-de sagaldyş-dynç alyş merkezleriniň onlarçasy gurulýar we ulanmaga berilýär. Olar döwrebap enjamlar hem-de öňdebaryjy tehnologiýalar bilen üpjün edilýär.
Wakalaryň jümmüşinde
Türkiýäniň Prezidenti türkmen Liderini gurban baýramy bilen gutlady
Prezident Rejep Taýyp Ärdogan hormatly Prezidentimiz Gurbanguly Berdimuhamedowy we doganlyk türkmen halkyny mukaddes Gurban baýramy bilen tüýs ýürekden gutlap, milli Liderimize hem-de türkmenistanlylaryň ählisine bagt, abadançylyk we rowaçlyk arzuw etdi.
Wakalaryň jümmüşinde
Türkmen Lideri uniwersitet şäherjiginiň binalar toplumynyň gurluşygy üçin “Buigiň” ýolbaşçysyna minnetdarlyk bildirdi
Myhman ýolbaşçylyk edýän kompaniýasy üçin Türkmenistan bilen hyzmatdaşlyk etmegiň hem-de milli Liderimiziň başlangyjy boýunça amala aşyrylýan iri möçberli taslamalary, şol sanda ylym-bilim ulgamyndaky taslamalary durmuşa geçirmäge gatnaşmagyň uly hormatdygyny belledi. Ýurtda amatly maýa goýum ýagdaýynyň we netijeli hyzmatdaşlyk üçin oňaýly şertleriň döredilmegi netijesinde dünýäniň işewür toparlary Türkmenistana uly gyzyklanma bildirýärler. Häzirki wagtda esasy kompaniýalaryň köpüsi geljegi uly türkmen bazarynda eýeleýän ornuny pugtalandyrmaga we giňeltmäge meýillidigini beýan edýärler.
Wakalaryň jümmüşinde
Aşgabatda döwlet Baştutanymyzyň gatnaşmagynda täze ýokary okuw mekdebi açyldy
Bu ýere ýurdumyzyň Mejlisiniň ýolbaşçylary, Ministrler Kabinetiniň Başlygynyň orunbasarlary, ministrlikleriň we pudaklaýyn düzümleriň, jemgyýetçilik guramalarynyň ýolbaşçylary, köpçülikleýin habar beriş serişdeleriniň wekilleri, elleri baýdakly talyp ýaşlar we köpsanly myhmanlar ýygnandylar.
Hyzmatdaşlyk
Akmaljon Kuçkarow: özbek-türkmen gatnaşyklary hil taýdan täze derejä çykdy
-Bu gün özbek halky öz häzirkizaman taryhynda şanly senäni- Garaşsyzlyk gününi belleýär.Şu ýyllarda Özbegistan durnukly depginde ösýän öz çäklerini, halkyň parahat we asuda durmuşyny goramaga ukyply öz güýjüne hem-de mümkinçiliklerine daýanýan, döwrebap we özygtyýarly döwlet hökmünde kemala geldi.
Hyzmatdaşlyk
Gümrük statistikasyny toplumlaýyn seljermek üçin „Ýewrotreýs“ programmasy ornaşdyryldy
Täze programma ýurduň daşary ykdysady işiniň hasabatyny ýöretmäge, eksport-import işleri boýunça maglumatlary, olaryň söwda we geografik gurluşyny seljermäge hem-de toparlara bölmäge mümkinçilik berer.
Hyzmatdaşlyk
Halkara gatnaşyklary institutynda Durnukly ösüş maksatnamalary boýunça Ylmy-usulýet merkezi açyldy
2017-2018-nji okuw ýylynyň ilkinji güni bolan Merkeziň açylyş dabarasyna Türkmenistanda ýerleşýän halkara guramalarynyň ýolbaşçylarynyň we işgärleriniň, daşary ýurtlaryň köpçülikleýin habar beriş serişdeleriniň, Ykdysady ösüş ministrliginiň strategiki meýilleşdiriş we ykdysady ösüş Institutynyň wekilleri, Halkara gatnaşyklary institutynyň, Magtymguly adyndaky Türkmen döwlet uniwersitetiniň we Halkara ynsanperwer ylymlary we ösüş uniwersitetiniň mugallymlary hem-de talyplary gatnaşdylar.
Wakalaryň jümmüşinde
Türkmenistanyň Prezidenti mekdep okuwçylaryny, talyp ýaşlary we bilim ulgamynyň işgärlerini Bilimler güni bilen gutlady
Mähriban talyplar, eziz okuwçylar!


text:
9 Haziran 2016 Perşembe
Türkmenistanyň Prezidenti Türkiýe Respublikasynyň Prezidentine Gynanç Bildirdi
Türkmenistanyň Prezidenti Gurbanguly Berdimuhamedow Türkiýe Respublikasynyň Prezidenti Rejep Taýyp Ärdogana Stambul şäherinde bolup geçen, köpsanly adam pidalaryna we şikes ýetmelerine getiren terrorçylyk zerarly gynanç hatyny iberdi.
“Türkmenistan terrorçylygyň we ekstremizmiň islendik ýüze çykmalaryny iň bir aýgytly ýagdaýda ýazgaryp, bu apata garşy göreşmek we ony ýok etmek işinde dünýä bileleşiginiň tagallalaryny doly goldaýar” diýlip, hatda bellenilýär.
Türkmenistanyň Prezidenti şu agyr pursatda gurban bolanlaryň dogan-garyndaşlaryna we ýakynlaryna tüýs ýürekden gynanjyny hem-de medet beriji sözlerini beýan etdi we ejir çekenleriň tiz wagtda sagalmaklary baradaky arzuwlaryny aýtdy.
Kaydol: Kayıt Yorumları (Atom)


text:
Daşaýjylar üçin nyrhlar
Hormatly müşderiler!
«Tekiz Yol» ulag kompaniýasy öz müşderilerimize çeýe bahalary, ýörite aksiýalary we Siziň ýüküňizt halkara ýük daşamalarynyň amatly şertlerini teklip edýär. Biz öz nyrhnamalarymyzy hemmşe kämilleşdirýäris we Size olardan iň amatlylaryny teklip etmäge çalyşýarys.
Munuň üçin hereket edýän bahalar hakynda iň wajyp maglumaty almak ýa-da Siziň talaplaryňyza laýyklykda täsin teklibi almak üçin yzyna aragatnaşygyň görnüşiniň kömegi bilen biziň bilen baglanyşmagyňyzy haýyş edýäris.
Biziň menejerlerimiz Sizi kanagatlandyrýan nyrhnamany hökmany suratda saýlap bererler.
- Bize ýazyň
-
Bize jaň ediň
(+993) 12 76-57-48 - merkezi ofis
(+993) 66 31-77-31 | (+993) 65 88-10-57 Jaň sargyt etmeli


text:
01.11.2017. Şu gün "Awaza" milli syýahatçylyk zolagynda “Syýahatçylyk we gezelenç” atly halkara sergisiniň açylyşy hem-de bu ulgamda hyzmatdaşlygy ösdürmegiň meseleleri boýunça adybir maslahatyň ilkinji güni geçirildi.
Maslahata ýigrimiden gowrak döwletden: Russiýadan, Hytaýdan, ABŞ-dan, Beýik Britaniýadan, Awstraliýadan, Braziliýadan, Germaniýadan, Çehiýadan, Polşadan, Bolgariýadan, Wengriýadan, Finlýandiýadan, Daniýadan, Serbiýadan, Italiýadan, Eýrandan, Hindistandan, Belarusdan, Gazagystandan, Özbegistandan we Ukrainadan wekiliýetler ýygnandy.
“Seýrana” myhmanhanasynda gurnalan serginiň açylyş dabarasyna köp adam ýygnandy. Hormatly ýaşululardan, ýerli dolandyryş edaralaryň wekillerinden başga-da, bu ýere Awazada dynç alýan köpsanly syýahatçylar, şol sanda dünýäniň dürli ýurtlaryndan hem-de künjeklerinden biziň deňizdäki dynç alyş ýerimize gelenler gatnaşdylar. Myhmanhananyň öňündäki owadan bezelen meýdançada baýramçylyk görnüşleri olaryň göwnüni göterdi. Şeýle hem bu ýerde ak öýler dikilipdir, olaryň ýanynda türkmen tagamlarynyň dürli görnüşleri görkezildi, amaly-haşam sungatynyň nusgalarynyň toplumlary, halylaryň hem-de şaý-sep bezegleriniň dürli görnüşleri görkezildi.
Aýdym-sazly etnografiki çykyş dabaranyň milli öwüşgünini artdyrdy. Döredijilik toparlary hem-de estrada artistleri tomaşaçylary özboluşly aýdymlary hem-de tanslary bilen maýyl etdi.
Açylyş dabarasynda hormatly Prezidentimiz Gurbanguly Berdimuhamedowyň Türkmenistanyň ykdysady taýdan ösüşinde, ýurdumyzyň ruhy we medeni kuwwatyny açyp görkezmekde syýahatçylyk pudagyna möhüm orun berip, özara bähbitli gatnaşyklary işjeňleşdirmäge, syýahatçylygy guramak babatda hem-de sagaldyş-dikeldiş ulgamda halkara tejribe alşylmagyna uly üns berýändigi nygtaldy. Sergide ýigrimiden gowrak daşary ýurt kompaniýalary—milli syýahatçylyk agentlikleri, şypahana dynç alyş ulgamynda, myhmanhana işewürliginde hem-de beýleki garyşyk ugurlarda işleýän guramalar we kärhanalar diwarlyklaryny görkezdiler. Sergä gatnaşýan daşary ýurtlularyň arasynda
ukrain «Resort Hotel Karpaty» dynç alyş myhmanhanasy, Belarusda syýahatçylyk hyzmatlaryny esasy ýerine ýetirýän «BelAgroTrewel», Polşanyň «Rainbow Tours SA» syýahatçylyk operatory, Dubaýyň meşhur «AL Rakyah Tourism» kompaniýasynyň rus bölümi, «Tours France» fransuz kompaniýasynyň sebit wekilhanasy, SPA hyzmatlaryna ýöriteleşen Çehiýanyň «Astra» syýahatçylyk agentligi, Eýranyň «Fardis Parwaz» syýahatçylyk şereketi hem-de «Bek Tour» diýen özbek kompaniýasy, Hytaýdan birnäçe täjirçilik kärhanalary we beýlekiler bar.
Hyzmatdaşlyk etmegiň serişdelerini hem-de täze teklipleri aýdyň görkezen gözden geçirilişe Syýahatçylyk baradaky döwlet komitetiniň hemme esasy bölümçeleri hem-de ýurdumyzyň hünär ugurly hususy kärhanalarynyň 60-a golaýy, Awazanyň myhmanhanalary gatnaşýar. “Ýelken” ýaht-kluby bolsa beýan ediş serişdeleri arkaly suwuň ýelkenli görnüşleri bilen meşgullanmak hem-de suwda wagtyňy işjeň geçirmek üçin öz hyzmatlarynyň gerimi barada gürrüň berdi.
Sergi Türkmenistanyň hem-de onuň welaýatlarynyň ajaýyp syýahatçylyk mümkinçilikleri bilen tanyşmaga, syýahatçylyk ulgamynyň ýagdaýylary, dynç alşyň dürli görnüşleriniň guralyşy, medeni-aň bilim hem-de ülkäni öwreniş işleri barada iň soňky maglumatlary almaga mümkinçilik berýär.
Mundan başga-da, sergä gelen daşary ýurtlular we oňa gatnaşyjylar Dokma senagaty ministrliginiň hem-de “Türkmenhowaýollary” gullugynyň hyzmatdaşlyk mümkinçilikleri bilen tanşyp biler.
Günüň ikinji ýarymynda maslahatyň açylyş dabarasyndan soň, umumy mejlisiniň çäklerinde türkmen tarapynyň wekilleri çykyş edip, bu ýere ýygnananlary hormatly Prezidentimiz Gurbanguly Berdimuhamedow tarapyndan işlenip taýýarlanan syýahatçylyk toplumyny innowasion taýdan ösdürmegiň strategiýasy we ileri tutulýan ugurlary, medeni we tebigy mirasynyň köpdürlüligi arkaly beýan edilen esaslary bilen tanyşdyrdylar.
Sport syýahatçylygy hem-de“Aşgabat 2017” oýunlarynyň geçirilýän döwründe ýurdumyzyň halkara derejesindäki iri ýaryşlary guramakda hem-de myhmanlary kabul etmekde toplan gymmatly tejribesi maslahatyň esasy meseleleriniň biri boldy.
Mälim bolşy ýaly, Ýapyk binalarda we söweş sungaty boýunça V Aziýa oýunlaryny geçirmek üçin paýtagtymyzda giň möçberli taýýarlyk işleri geçirildi. Täze howa menzili, Aşgabadyň bezegine öwrülen Olimpiýa şäherjigi, aýratyn-da, ahalteke bedewiniň belent keşbi bolan Olimpiýa stadiony, beýleki täsin sport desgalary ýaly, ägirt uly binagärlik-düzümleýin taslamalarda hem aýdyň beýanyny tapdy. Oýunlaryň geçýän döwründe paýtagtymyza altmyşdan gowrak ýurtdan diňe bir sport wekiliýetleri däl, eýsem-de, syýahatçylaryň we tomaşaçylaryň, janköýerleriň, žurnalistleriň köpsanly toparlary geldi. Olaryň ählisiniň ýokary derejede kabul edilmegi üpjün edildi, olara hyzmat hem-de gezelençler hödürlenildi.
Ýurdumyzyň myhmanhanalarynda myhmanlary türkmen myhmansöýerliginiň hemme däpleri boýunça kabul etdiler. Şonuň bilen birlikde hem Aziada gabatlanyp myhmanhana hojalygy täzelendi hem-de ajaýyp ýagdaýa getirildi, oýunlaryň nyşanlary we keşpleri, Wepaly diýen alabaýyň şekilleri bilen mynasyp bezelmegi hem oýlanyşykly ýerine ýetirildi. Degişli taýýarlygy geçen tejribeli aşpezler dünýäniň dürli ýurtlarynyň aşhanalarynyň datly naharlaryny hödürlediler, şunda däp bolan türkmen tagamlary aýratyn islegden peýdalandy. Şularyň ählisi hem-de amatlylygyň we hyzmatlaryň ýokary derejesi syýahatçylarda ýatdan çykmajak täsir galdyrdy.
Bu iri sport wakasy dünýä jemgyýetçiligini ýurdumyz, şol sanda onuň syýahatçylyk üçin gözel ýerleri bilen giňden tanyşdyrmaga mümkinçilik berdi hem-de Türkmenistanda sport syýahatçylygynyň ösdürilmegine uly itergi berdi.
Ýurdumyzyň ähli syýahatçylyk kärhanalary hem oýunlary wagyz etmäge we üstünlikli geçirmäge mynasyp goşantlaryny goşdular. Olar şol döwür üçin 5, 7 we 13 güne niýetlenen toplumlaýyn syýahat etmegi ýörite işläp düzdüler. 2013-nji ýyldan başlap, halkara pudaklaýyn sergilere yzygiderli gatnaşýan türkmen syýahatçylyk kompaniýalary Aziada taýýarlyk görlüşiniň barşyny beýan etmek boýunça işleri hem alyp baryp, dürli ýurtlarda Aşgabat we umuman, Türkmenistan barada gürrüň berdiler.
Syýahatçylyk baradaky döwlet komiteti tarapyndan paýtagtymyzyň häkimligi hem-de Türkmen döwlet neşirýat gullugy bilen bilelikde ugur görkeziji gollanmalar taýýarlanyldy we köpçülikleýin nusga bilen neşir edildi. Mundan başga-da, Türkmenistanyň hem-de Aşgabadyň syýahatçylyk kartalary, şol sanda daşary ýurtlarda degişli žurnallaryň we beýleki neşir önümleriniň müňlerçesi neşir edildi.
Ýokary derejeli tanyşdyryjylary hem-de terjimeçileri täzeden taýýarlamak maksady bilen, şu ýylyň tomsunda Syýahatçylyk baradaky döwlet komiteti UNESKO bilen bilelikde ýörite okuwlary guradylar. Şol okuwlary syýahatçylyk tanyşdyryjylarynyň Assosiasiýalarynyň Bütindünýä federasiýasynyň tälimçileri geçirdiler. Döwlet we hususy pudaklaýyn kärhanalarynda işleýän tanyşdyryjy-terjimeçiler üçin hünäri ýokarlandyryş okuwlary Aşgabat şäheriniň syýahatçylyk orta hünär okuw mekdebinde hem guraldy.
Aziýa oýunlaryna daşary ýurtly adamlary has köp çekmek üçin türkmen hünärmenleri tarapyndan ýurdumyza gelýän syýahatçylyk akymlary seljerildi. Aziýa we Ýakyn Gündogar ýurtlaryndan syýahatçylaryň sanynyň artmagyna Ýewropadan we Amerikadan, şeýle hem Uzak Gündogardan ýurdumyza gelýän syýahatçylaryň köpsanly möçberini çekmekde gazanylan oňyn tejribäni peýdalanmak bilen ýardam etmek wezipesi öňde goýuldy. Munuň Aziýanyň iri sport baýramçylygy bolandygyny göz öňünde tutup, Türkmenistanyň Özbegistan, Gazagystan, Gyrgyzystan, Eýran Yslam Respublikasy, HHR, Koreýa Respublikasy, Malaýziýa, Hindistan we beýleki ýurtlardaky ilçihanalarynyň goldaw bermeginde ýurdumyzyň ägirt uly syýahatçylyk mümkinçiligini wagyz etmek, “Aşgabat 2017” oýunlaryny mahabatlandyrmak boýunça dürli çäreler guraldy. Şeýle hem munuň özi türkmen syýahatçylygynyň geljegine gönükdirilen işler boldy.
Sport syýahatçylygy Türkmenistanyň uly kuwwata eýe bolan täze ugrudyr. Ýurdumyzyň syýahatçylyk kärhanalarynyň öňünde bu ugry ösdürmek boýunça uly wezipe durýar. Munuň üçin bizde hemme şertler we mümkinçilikler—häzirki zaman halkara howa menzili, täze uçarlar, demir ýol ulgamynyň täze düzümi, ýollar, ajaýyp myhmanhanalar, tejribeli hünärmenler, köp dilleri bilýän tanyşdyryjy-ussatlar bar.
Taryhy-ülkäni öwreniş syýahatçylygynda bazar ugurlaryny eýelemek üçin hem anyk işler alnyp barylýar: şu maksat bilen, türkmen wekiliýetleri halkara kongreslerine we maslahatlaryna gatnaşdylar, hünärmenlerimiz dünýäniň abraýly syýahatçylyk neşirleriniň sahypalarynda çykyş etdiler. Sebitiň birnäçe ýurtlaryny özünde jemleýän täze utgaşdyrylan syýahatçylyk ugurlary iri daşary ýurt syýahatçylyk operatorlary bilen üstünlikli hereket etmegiň nusgalyk mysallarynyň biri boldy.
Ýewropa, Amerika we Gündogar Aziýa ýurtlarynyň syýahatçylary köplenç Beýik Ýüpek ýolunyň ugrunda ýerleşen ýurtlary, şol sanda Türkmenistany özünde jemleýän syýahatçylyk ugurlaryny satyn alýarlar.
Maslahata gatnaşyjy daşary ýurtlular öz çykyşlarynda Bütindünýä syýahatçylyk guramasynyň çäklerinde gatnaşyk etmekden başlap, hünär bilimi, okuw we iş maslahatlaryny guramak babatda hyzmatdaşlyk etmäge çenli meseleleriň giň toplumyna degip geçdiler. Syýahatçylygyň parahatçylyk döredijilikli orny aýratyn nygtaldy, çünki ol beýleki ýurtlaryň taryhyny, däp-dessurlaryny we mirasyny bilmäge kömek edýär. Şonuň netijesinde milletara medeni we dostlukly gatnaşyklar berkeýär.
Özara pikir alyşmalar bu ulgamyň ösdürilmegine dürli çemeleşmeleri hödürlemäge, pudakda üstünlikli işleýän kompaniýalaryň peýdaly işläp düzmelerini seljermäge, bu ugurda Türkmenistanyň daşary ýurt düzümleri bilen hyzmatdaşlygynyň has nusgalyk mysallaryna garamaga mümkinçilik berdi.
Ertir maslahat bölümçeler boýunça öz işini dowam eder. Şol bölümçeleriň biri – “Türkmenistanyň taryhy-medeni mirasy” – “Seýrana” myhmanhanasynda, beýlekisi – “Syýahatçylykda bilim we ykdysady innowasiýalar” – “Hazar” myhmanhanasynda geçiriler. “Syýahatçylygyň ösüşiniň ekologiýa meselelerine” bagyşlanan bölümçe “Şamekan” myhmanhanasynda bolar.
Maslahat Türkmenistanyň Syýahatçylyk baradaky döwlet komiteti hem-de Söwda-senagat edarasy tarapyndan guraldy.
www.tdh.gov.tm


text:
Türkiýäniň we Ýewraziýanyň Gün Tertibi
Türkiýe we Orta Aziýa
Jemgyýetçilik diplomatiýasy esasanda 2000-nji ýyllar bilen birlikde halkara gatnaşyklarynyň esasy adalgalaryndan birine öwrüldi we daşary syýasatyň möhüm serişdelerinden biri boldy. Biz hem gepleşigimiziň bu sanynda Türkiýäniň Türkistan/Orta Aziýa baradaky jemgyýetçilik diplomatiýasyny seljermekçi.
Orta Aziýadaky türki dilli döwletleriň garaşsyzlyklaryny almaklary şübhesiz türk daşary syýasatyna täze bir ugur getirdi. Türkiýäniň dil, taryh we medeni taýdan çuňňur geçmişi bolan şol ýurtlar bilen gatnaşyklary we hyzmatdaşlygy köp sanly ugurda çaltlyk bilen ösdi. Türkiýäniň sebit boýunça umumy syýasatyny: Orta Aziýa ýurtlarynyň garaşsyz, syýasy we ykdysady durnuklylyga eýe, öz aralarynda we goňşulary bilen arkalaşykly, halkara jemgyýetçiligi bilen bitewileşen, demokratik gymmatlyklary ykrar eden döwletler hökmünde ýoluna dowam etdirmeklerini goldamak hökmünde beýan edip bileris. Türkiýe şol syýasaty bilen sebitde ýerleşýän ýurtlaryň esasy hyzmatdaşlaryndan birine öwrüldi.
Türki dilli döwletleriň arasyndaky hyzmatdaşlygy güýçlendirmek maksady bilen 1992-nji ýyldan bäri Türkiýäniň öňbaşçylygynda dowam etdirilýän “Türki dilli döwletleriň prezidentleriniň maslahatynyň” esasy netijelerinden biri Türkiýäniň, Azerbaýjanyň, Gazagystanyň we Gyrgyzystanyň gatnaşmagynda 2009-njy ýylda Türk Geňeşi döredilmegi boldy. Türk dünýäsinde hyzmatdaşlygyň konstruktiw häsýete eýe bolmagyna uly goşant goşýan we merkezi Stambulda ýerleşýän geňeşe Türkmenistan hemişelik bitaraplyk derejesi sebäpli, Özbegistan bolsa syýasy sebäplerden goşulmady.
Türkiýäniň sebit boýunça jemgyýetçilik diplomatiýasy medeniýet, bilim, media we galkynyş kömekleri arkaly dowam edýär. Şol çäkde edilen ilkinji başlangyçlarn biri türk medeniýeti we sungatynyň, diliniň, taryhy mirasynyň goralmagy, şol gymmatlyklaryň dünýä tanyşdyrylmagy hem-de ýaş nesillere ýetirilmegi maksadyna laýyklykda 1993-nji ýylda Türk medeniýetiniň halkara dolanşygy TÜRKSOÝ-yn döredilmegi boldy. Türkiýäniň, Türkmenistanyň, Azerbaýjanyň, Gazagystanyň, Gyrgyzystanyň we Özbegistanyň ýany bilen DKTR-nyň, Russiýa Federasiýasyna tabynlykdaky 6 sany awtanom respublikasy bilen Gagauziýa synçy derejesinde TÜRKSOÝ-a agza. Ol hem TÜRKSOÝ-y türki dilli döwletleriň we halklaryň iň uly guramasyna öwürýär. Agza we synçy agza ýurtlaryň Medeniýet ministrlikleriniň goldaw bermeginde öz işini dowam etdirýän TÜRKSOÝ, köp taraply hyzmatdaşlyk hem-de özara jemgyýetçilik diplomatiýasy taýdan nusgawy guramalardan biri.
Sebit bilen edýän gatnaşyklarynda bilim pudagyna aýratyn üns berýän Türkiýe 1992-nji ýylda başladylan “Beýik talyp taslamasy” bilen türki dilli döwletlerden ýüzlerçe talyp kabul etdi. Häzirki wagtda “Türkiýäniň stipendiýalary” ady bilen giňeldilen meýilnama, Daşary ýurtlardaky türkler we garyndaş halkyýetler edarasy tarapyndan durmuşa geçirilýär. Şol meýilnama degişli bolan “Türki dilli döwletleriň stipendiýa maksatnamasyna” laýyklykda ýylda onlarça talyp Türkiýedaki ýokary mekdeplere kabul edilýär. Şeýle-de türk diliniň ýaýbaňlandyrylmagy ugrunda alyp barýan işleri bilen Türkiýäniň esasy jemgyýetçilik diplomatiýa serişdelerinden birine öwrülen Ýunus Emre İnstitutynyň Orta Aziýadaky ýeke-täk merkezi Astanada iş alyp barýar. Türkiýäniň Bilim ministrligine tabynlykda Gyrzgysystanda we Türkmenistanda 4, Gazagystanda we Özbegistanda bolsa 1 sany bilim ojagy bar.
Gyrgyzystan-Türkiýe Manas uniwersiteti 1997-98-nji okuw ýylyndan bäri Bişkekde iş alyp barýar. Okuw jaýyna Gyrgyzystandan, türki dilli döwletlerden we garyndaş halklardan hem-de beýleki ýurtlardan ýaşlar kabul edilýär.
Türk dünýäsiniň ilkinji bilelikdäki döwlet uniwersiteti bolan Ahmet Ýasawy uniwersiteti ylym-bilim we ylmy barlag işlerini Gazagystanda ýerleşýän kampusynda dowam etdirýär. Uniwersitet dürli ugurlarda we şertlerde ýaşlaryň bilim almagyna goşant goşýar.
Türkiýänin Türkistan/Orta Aziýa boýunça jemgyýetçilik diplomatiýasy bulardan ybarat däl. TRT-niň, TİKA-nyň, Metbugat we Neşirýat, Maglumatlar Edarasynyň hem düýpli işleri bar. Olar barasynda bolsa gepleşiklerimiziň indiki sanlarynda maglumat bereris.


text:
Aşgabat şäher telefon ulgamynyň (AŞTU) internet müşderileri proksi serwerleri arkaly petikli saýtlara girjek bolanlarynda, özleriniň WiFi internet arabaglanyşygynyň kesilýändigini aýdýarlar.
“Geçen hepde, ýagny ýanwaryň 23-nden 24-ne geçilýän gije AŞTU-nyň internet arabaglanyşygynda bökdençlikler döräp başlady. Şol pursat, tehnikler muny umumy profilaktka işleriniň geçirilýändigi bilen düşündirdiler. Emma ertesi gün proksi serwerleri arkaly [Türkmenistanda petikli] Facebook, Instagram ýaly sosial ulgamlaryna giriljek bolnanda, internet asla-da kesildi duruberdi” diýip, atlandyrylmasyzlygyny soran aşgabatly bir talyp gürrüň berdi.
Aşgabat şäher telefon ulgamynyň tehniki bölümine jaň edilende bolsa, degişli resmiler: “Siz näme proksi ulanýarsyňyzmy? Ýene ulansaňyz internetiňizi düýbünden keseris” diýip haýbat atypdyrlar.
Galyberse-de, AŞTU ýokarky ýagdaýlar boýunça Azatlyk Radiosyna nähilidir bir maglumat ýa düşündiriş bermekden ýüz öwürdi.
Türkmenistan media erkinligine gözegçilik edýän halkara guramalarynyň hasabatlarynda ýyldan-ýyla iň ýaramaz orunlarda ýerleşdirilip gelinýär; “Serhetsiz reportýorlar” guramasy bolsa, prezident Gurbanguly Berdimuhamedowy “Internetiň ganym duşmany” diýip atlandyrdy.
Dünýäde iň gymmat we haýal internet hyzmatlarynyň bardygy aýdylýan Türkmenistanda Facebook, Twitter, Wkontakte ýaly sosial ulgamlaryň we garaşsyz maglumatlary çap edýän, şol sanda Azatlyk Radiosynyň websaýtlary hem petikli bolmagynda galýar.
Bu ýagdaýlardan çykalga hökmünde, türkmen internet ulanyjylary proksi serwerlerinden peýdalanyp, häkimiýetleriň petiklän saýtlaryna, sosial ulgamlaryna girip başladylar. Azatlyk Radiosynyň ýerli çeşmeleri bilen söhbetdeş bolan tehniki hünärmenler, häkimiýetleriň soňky hereketleriniň proksi serwerleriniňulanylmagynyň öňüni almak, bu onsuz hem berk gözegçilikde saklanýan
Şol bir wagtda, türkmen resmileri Türkmenistanda informasion Internet saýtlarynyň petiklenýändigi baradaky maglumaty ret edip, diňe “pornografiýa maksatly” diýip, häsiýetlendiren saýtlaryna girişleriň ýapylýandygyny öňe sürýärler.
Mundanam başga, Türkmenistanyň metbugat hakyndaky kanunynda, senzuranyň gadagan edilýändigine garamazdan, türkmen prezidenti hökümet mejlislerinde žurnalistleriň we çeper döredijilik wekilleriniň wezipesiniň ýurtda gazanylandygy aýdylýan üstünlikleri “giň beýan etmekden ybaratdygyny” gaýta-gaýta ýatladyp durýar. Döwlet mediasynda görkezilýän tas ähli reportažlarda diýen ýaly Berdimuhamedow dabaralanyp, oňa alkyşlar okalýar.
Şeýle-de, türkmen häkimiýetleri daşary ýurt habar serişdeleri bilen hyzmatdaşlyk saklaýanlary, graždan aktiwistlerini we öz pikirini aýtmaga gaýrat tapýanlary yzarlamagyny we olara basyş etmegini dowam etdirýär. Resmiler ilatyň alternatiw habarlary almak üçin ulanan hemra antennalaryny aýyrmak boýunça hem kampaniýany başlatdylar.


text:
Iň täzeler
- Türkmenistanyň Prezidenti Azerbaýjan Respublikasynyň Prezidentini gaýtadan saýlanmagy bilen gutlady
- Gasemi: Saudylar Sionistleriň ýanynda Ortagündogarda jenaýatyň simwolyna dönendirler
- Kamalwwandi:ýadro ylalaşygyň bozulmagy halkara köpçüligine urgy mysalyndadyr
- Eýranyň ýadro işlerine Braziliýa goldaw berýär
- Eýran bilen Orsýetiň parlament hyzmatdaşlyklary barada bir ylalaşyga gol goýuldy
- Ruhani:ýadro ylalaşygyň bozulmagy bilen ygraryndan dänen taraplar puşman boljakdyrlar
- Aşgabada Aziýa futbol konfederasiýasynyň wekiliýeti bardy
- Minskde GDA-nyň Daşary işler ministrleriniň geňeşiniň mejlisi geçirildi
- Hytaý bilen Orsýet ýadro ylalaşygyny bozmak dogrusyndaky Amerikanyň hereketini ýazgardylar
- Brujerdi: ýadro ylalaşygyndan peýdalanyp bilýän mahalyna çenli Eýran ýadro ylalaşygyndan çykmaz
Syýasy synlar
Wednesday, 11 April 2018 11:49
Beýik Britaniýa ,Pars Aýlakda müdimi bazasyny açdy.
Saturday, 07 April 2018 17:56
S. Berdimuhamedow GDA ýurtlarynyň mejlisine gatnaşdy.
Wednesday, 04 April 2018 15:02
Türkmenistanda IMO messenjeri petiklendi we ýene gaýtadan işläp başlady.
Tuesday, 27 March 2018 19:47
Türkmenistanyň parlament saýlawlary hakda
Wednesday, 21 March 2018 11:32
NATO guramasy,Orsýeti aýyplady
Sunday, 18 March 2018 09:28
Türkmenistanda ilatyň zähmete ukyply böleginiň diňe 6%-i hususy pudakda işleýär
Saturday, 17 March 2018 12:36
Birleşen Ştatlaryň döwlet sekretary Reks Tillerson, orunyndan boşadyldy.
Wednesday, 14 March 2018 14:29
Türkmenistanyň prezidenti Kuweýte we BAE saparyny başlady.
Wednesday, 14 March 2018 14:26
Türkmenistanyň prezidentiniň Kuweýte we BAE saparyny başlady.
Monday, 12 March 2018 17:43
”Walýuta kursuny deňlemeli we adam kapitalyny toplamaly” – HWF-nyň Türkmenistana saparynyň netijeleri
Friday, 09 March 2018 19:54
Ekspert: Türkmen häkimiýetleri interneti yzarlamak üçin içalyçylyk programmalaryny satyn alýar
Friday, 09 March 2018 19:43
GDA synçylary türkmen saýlaw kampaniýasyna gözegçilik etmäge başlady
Sunday, 04 March 2018 19:24
Zeýtun şahasy diýen harby operasiýa hakda.(Siriýa degişli)
Friday, 02 March 2018 19:51
Türkmenistanyň resmi metbugaty ýurtdaky un, çörek gytçylygyny ret edýär
Friday, 02 March 2018 19:22
Türkmenistanda benziniň bahasy öňküligine galdy
Friday, 23 February 2018 19:45
Amerikanyň we Günbataryň, Siriýa milletine sanksIýalary
Wednesday, 21 February 2018 18:35
Türkmenistanyň raýatlary gazanç gözläp, Azerbaýjana gitmäge başladylar
Sunday, 18 February 2018 18:43
Eýran yslam respublikasy bilen Hindistanyň gatnaşyklarynyň täze döwüri
Thursday, 15 February 2018 18:57
Türkiýe ,TOPH proýektine gatnaşjak bolýar
Sunday, 11 February 2018 20:17


text:
12.12.2016. Şu gün Garaşsyz, Bitarap Türkmenistan milli senenamanyň esasy seneleriniň biri bolan Bitaraplyk halkara-hukuk derejesine eýe bolmagynyň 21 ýyllygyny giňden belleýär. Şöhratly sene mynasybetli tutuş ýurdumyz boýunça baýramçylyk dabaralary ýaýbaňlandy. Türkmen paýtagty dabaralaryň esasy
merkezine öwrüldi. Bu ýerde Türkmenistanyň Prezidenti Gurbanguly Berdimuhamedowyň gatnaşmagynda Bitaraplyk binasyna gül goýmak dabarasy boldy.
Döwlet Baştutanymyz Bitaraplyk binasynyň ýanyna gelýär. Türkmenistanyň Döwlet senasy ýaňlanýar. Türkmenistanyň Prezidenti dabaraly ýagdaýda Bitaraplyk binasynyň etegine gül çemenini goýýar.
Döwlet Baştutanymyzyň yzýany bilen Mejlisiň Başlygy, Ministrler Kabinetiniň Başlygynyň orunbasarlary, dabara gatnaşýan beýleki adamlar gül goýýarlar.
Adam akymy beýik ýadygärligiň töweregindäki giňişligi gurşap alýar.
Dabara tamamlanandan soň, Türkmenistanyň Prezidenti oňa gatnaşyjylar bilen hoşlaşyp, bu ýerden ugrady.
«turkmenistan.gov.tm»


text:
Wikipediýa:Tutorial
== Omar Haýýam == (1040-1123)Edebiýat
http://www.yaprakpress.com/htm/turkmen/omar-hayyam.htm Togrul begiň we Çagry begiň ýolbaşçylygynda Seljuk türkmenleriniň Gaznalylary kül-peýkun edip, Horasanda tagta çykan ýyllarynda Ybraýym çadyrçynyň ogly boldy. Oňa Kyýaseddin Abulfath Omar Haýýam diýip at goýdular. Soňra ylymda we şygyr äleminde ol Omar Haýýam hökmünde meşhur boldy.
Omar Haýýam ýaşlygyndan ylma-bilime örän höwesli bolupdyr. Ýigrimi ýaşyndaka “Matematiki şekiller” diýen kitabyny ýazýar we bu kitap bilen ylymly adamlaryň arasynda tanalýar. Şeýle-de bolsa öz döwrüniň ylym ojaklary hasaplanan Buharada, soňra Yspyhanda bilimini artdyrýar. Ýaş alyma Seljuk türkmenleriniň hökümdary Mälik şa howandarlyk edýär we Yspyhanda obserwatoriýa açyp berýär. Omar Haýýam töweregine ýaş alymlary jemläp, astronomiýany, matematikany öwredýär. Ol 1079-njy ýylda dünýäde iň anyk we kämil kalendary işläp düzýär.
Omar Haýýam astronomiýa, matematika, pelsepe ylmy, saz we beýleki ugurlar boýunça gymmatly eserleri döretdi. Onuň beýik alymlygyna uly sarpa goýýan alymlar oňa “Alymlaryň atasy” diýen belent ady dakdylar.
Omar Haýýam dünýä meşhur şahyrdyr. Ol rubagy žanrynyň deňsiz-taýsyz ussadydyr. Onuň rubagylary çeperçiligi, tematiki özboluşlylygy, halkylygy, many-mazmunlylygy bilen tapawutlanýar. Şahyr rubagylarynda ynsan mertebesini belende galdyrýar, söýgini, gözelligi hakyky durmuşy wasp edýär. Terkidünýäligi we göwnüçökgünligi ýazgarýar. Ýalançylyga, hilä we mekirlige, eden-etdilige garşy göreşýär. Göräýmäge ol meýi wasp edýän ýaly bolup dur. Aslynda şahyr içeni serhoş edýän meýi orta asyryň gaflat ukusynda ýatan adamlaryň serini oýarmak üçin ylham meýini içmegini ündeýär. Şeýdibem, durmuşy bolşy ýaly görmegi talap edýär.
Şahyryň rubagylarynda many-mazmunyň çuňlugy bilen bir hatarda, erkinlik we erkin pikir ýöretmek, aýyl-saýyl obrazlary döretmek, diliň baýlygyndan ussatlyk bilen peýdalanmak aýratynlygy bar. Şonuň üçinem oňa “Şahyrlaryň şasy” diýibem at dakdylar.
Seljuk türkmenleriniň hökümdarynyň baş weziri, şahyryň ýaşlyk ýoldaşy Nyzam al-Mülk haýynlyk bilen daşary ýurt içalylary tarapyndan öldürilenden soň, Omar Haýýam haja gitmek bahanasy bilen Yspyhandan gidýär. Ol haj zyýaratyny berjaý edip gelensoň, ömrüniň 20-25 ýylyny Nyşapurda ýaşap geçirýär. 1123-nji ýylda şol ýerde hem aradan çykýar.
Rubagylar
Adamzatdyr ähli mahlugyň başy, Zyýadadyr onuň akyly, huşy; Dünýä tegelegi bir ýüzük bolsa, Ynsandyr bezegi, zynaty, gaşy.
- * *
Aň-bilim ugrunda söý akyl-huşy, Söýme, bet kişini, ger tapsaň ýagşy, Il-halka özüňi söýdürjek bolsaň, Hoş gylyk bol, bolma ulumsy kişi.
- * *
Her kim iki günde ýetse bir nana, Döwük gapdan suw tapdyrsa ynsana, Neçüýn hyzmat eder özi dek kişä, Ýa neçüýn gul bolar her bir nadana?
- * *
Ýas tutdy zamana, men mundan göçdüm, Çünki ýüz göwherden bir göwher seçdim. Haýp, ýüz-müň inçe manyly sözi Ilde bilim az diýp, aýtman geçdim.
- * *
Dost tutun sen aňly hem dogry kesden, Müň agaç daşda dur gylygy pesden, Iç , eger bilimli zäher berse-de, Ýere dök, derman-da ýetse näkesden.
- * *
Men syrly dünýäden gelen bürgütdim, Bir orun bolar diýp boş niýet etdim. Bu ýerde tapmamsoň syryma syrdaş, Öň giren gapymdan çykdym-da gitdim.
- * *
Başarsaň ynjytma hiç bir kimsäni, Gazap odun ýakyp, berme nogsany. Eger sen hemişe dynçlyk isleseň, Ynjasaň-da, ynjytmagyn ynsany.
- * *
Çyn aşyklar bakmaz görnüşe, ýüze, Dowzahy–behişdi hiç ilmez göze. Ýassansa per ýassyk ýa gara daşy, Ýüň, ýüpek geýse hem parhsyz diýr bize.
- * *
Yşk Allaň hökmüdir, bela hem bolsa, Kim bu hökme sögse hatadyr, bilse, Erte hasap almak neçüýn bendeden, Ýagşy-ýaman–bary Taňrydan gelse?
- * *
Tebigat her güli çykarsa ýerden, Ýene guma garyp, ýok edýär birden. Toprak bulut bolup asmana galsa, Aşyklaryň gany ýagar ýokardan.
- * *
Dostumdyr–keseki eýlese wepa, Ýagymdyr–ýakynym ger berse jepa. Bal–eger ýakmasa, zäherdir maňa, Dermandyr–zäherden tapaýsam şypa.
- * *
Jahana ýetsedi mendäki kuwwat, Bu harap düzgüni ederdim berbat. Ýaňadan salardym şeýle bir dünýä, Adamlar islegne ýeterdi aňsat.
- * *
Seniň yşgyň ýüki däldir maňa ar, Bilmez muny nadan, yşkdan bihabar. Mertlere dermandyr yşgyň şeraby, Namart adam ömür beýle bagta zar.
- * *
Aýy ýyla dönse, ökünmez adam, Gapdalynda bolsa aý ýüzli ýary. Sözüniň üstünde tapylýan adam, Mertleriň merdidir, ärleriň äri.
Maglumatlar Almagül Ýusubowanyň «Türkmen edebiýatynyň taryhy ösüş döwürleri» atly kitabyndan alyndy. «Başkent» bilim merkeziniň neşirleri. Aşgabat 2005.


text:
Türkmenistanyň Balkanabat şäherindäki iň uly bazarlaryň biriniň eýesi tussag edilensoň, bu bazar indi alty aý çemesi wagt bäri ýapyk bolmagynda galýar.
Azatlyk Radiosynyň Balkan welaýatyndaky çeşmeleriniň tassyklamagyna görä, Balkanabadyň merkezindäki “Uzboý” köçesiniň demirgazygynda ýerleşýän we ilatyň arasynda “12 etaž” diýlip atlandyrylýan hususy eýeçilikdäki bazar şu ýylyň iýun aýynda duýdansyz ýapyldy.
Balkanabat şäher häkimliginiň Söwda bölüminiň we Balkanabat şäher prokuraturasynyň adynyň efirde agzalmazlygyny soran käbir jogapkär resmileri bazaryň eýesiniň neşe söwdasyny etmekde we salgyt galplygynda aýyplanyp, 15 ýyl türme tussaglygyna höküm edilendigini, Azatlygyň ýerli çeşmelerine gürrüň berdiler.
Şol bir wagtda, Azatlyk Radiosyna bu aýyplamalaryň nä derejede hakykata gabat gelýändigini we bazar eýesiniň nähili görnüşde sud edilendigini, şeýle-de onuň häzirki wagt haýsy türmede saklanýandygyny başga çeşmeler arkaly anyklamak başartmady.
Aýdylmagyna görä, bu bazarda azyk we senagat harytlaryny satýan tekjeleriň ortaça 200 sanysy hem-de geýim-gejimleri satýan dükanlaryň 50 çemesi bolup, bazar onlarça müň ilata hyzmat edýärdi.
Azatlygyň ýerli çeşmeleriniň tassyklamagyna görä, bazaryň ýapylansoň, bu ýerde söwda-satyk bilen meşgullanan adamlaryň, bazar administrasiýasynyň we bazaryň arassaçylygyna gözegçilik edýän işgärleriň ýüzlerçesi gazanç çeşmesinden mahrum boldy.
“Bazaryň gaýtadan açyljakdygy ýa-da açylmajakdygy barada anyk maglumat berilmeýär. Başga bazarlarda hem ýer, dükan ýok. Bu bazardaky ýerimizi hem ýitiresimiz gelenok. Ýöne indi alty aý bäri ne iş bar, ne-de girdeji. Näme etjegimizi bilemizok. Men ýaly başga-da ýüzlerçe adamyň gazanç çeşmesi kesildi” diýip, “12 etaž” bazarynda azyk harytlarynyň söwdasyny eden we adynyň efirde agzalmazlygyny soran balkanabatly söwdagär Azatlygyň ýerli çeşmesine gürrüň berdi.
Ol bazaryň gaýtadan açylmagyny haýyş edip, bazar administrasiýasynyň we söwdagärleriň onlarçasynyň Balkanabat şäher häkimligine ýüzlenendigini, emma häzirlikçe özleriniň bu ýüzlenmelerine oňaýly jogap alyp bilmän gelýändiklerini sözüniň üstüne goşdy.
Galyberse-de, bazaryň ýapylmagynyň bu ýerde işleýänler we söwdagärler bilen bir hatarda, Balkanabadyň merkezi etrapçasynyň ýaşaýjylaryna hem öz täsirini ýetirendigi, häzirki wagt ýaşaýjylaryň azyk we senagat harytlaryny satyn almak üçin 10-12 kilometr ýol söküp, şäheriň “5-nji bazaryna” ýa-da “Gök bazaryna” gitmeli bolýandygy aýdylýar.
“Bazar ýapylandan soň, ýaşaýjylar ýa golaý-goltumdaky hususy dükanlardan harytlary adaty bahasyndan 15-20% gymmada satyn almaly bolýarlar, ýöne bu dükanlarda-da harytlaryň dürlüligi örän çäkli, ýa-da adamlar goşmaça çykdajy edip, şäheriň beýleki çetindäki bazarlara gitmeli bolýarlar. Bu bazarlara göni gidýän awtobus gatnawy ýok, aslynda awtobus gatnawy tas ýok diýen ýaly. Onsoň adamlar ýörite awtoulag, taksi tutup, bu bazarlara gitmeli bolýar” diýip, balkanabatly ýaşaýjy gürrüň berdi.
Soňky ýyllarda Türkmenistanyň dürli welaýatdyr şäherlerinde uly bazarlaryň doly ýumrulmagy ýa-da “abatlaýyş” işleri sebäpli uzak möhletleýin ýapylmagy bilen baglanyşykly wakalar ýygy-ýygydan gaýtalanýar.
Geçen ýylyň oktýabr aýynda, Aşgabadyň ilat arasynda “Hitrowka” diýlip atlandyrylýan sebitinde, has takygy Hoja Ahmet Ýasawy köçesi bilen Andalyp (ozalky “Mir”) köçesiniň demirgazyk böleginde ýerleşen “Arzuw bazary” ýumrulyp, ýer-ýegsan edilipdi.
Şol ýylyň martynda bolsa, Marynyň meşhur “Gök bazary” ýapylyp, onuň daşyna haýat aýlanyp, söwda dükanlary ýumrulypdy. Şonda söwdagärlere dükanlaryndan harytlary çykarmak üçin, bäş gün möhlet berlip, bazaryň ýapylmagynyň sebäpleri aýdyňlaşdyrylmandy.
2014-nji ýylyň oktýabrynda bolsa, Lebap welaýatynyň Türkmenabat şäheriniň günorta-gündogarynda ýerleşýän “Dünýä bazary” ýapylyp, bu ýerdäki söwda nokatlary doly ýumrulypdy. Şonda bu bazaryň ýumrulmagyna, şäheriň merkezinden 20 kilometre golaý uzaklykda, gum içinde täze bazaryň gurulmagy sebäp bolupdy.


text:
TurkmensNews- Bu zawod, elbetde, Türkmenbaşy Halkara deňiz portunyň esasy aýratynlyklarynyň biri. Ozal Hazaryň türkmen kenarynda diňe kiçi gämileri abatlamak mümkin bolan bolsa, indi agramy 10 müň tonna çenli bolan ägirt gämileri abatlamak, ýygnamak üçin ähli mümkinçilikler bar.
Biz bu ýerde ýurdumyza 2011-nji ýylda getirilen “Bitaraplyk” tankeriniň abatlanylýan pursatyna gabat geldik. Äpet gäminiň abatlanylyşy bilen tanyşmak juda gyzykly. Ilki bilen, agramy 4 müň tonnadan hem geçýän gäminiň kenara nähili çykarylandygy gyzyklandyrýar.
― Zawodyň desgalar toplumynda 10 müň tonna ýüki göterip bilýän ýörite kran bar. Abatlanylmaga degişli gämi kenara ýakynlaşyberenden, bu kran suwuň aşagyna goýberilýär we üstüne gelen gämini ýokary galdyrýar. Soňra gämi demir ýolda ňöreýän ýörite kranlaryň üsti bilen abatlanylmaly ýerine getirilýär ― diýip, portuň ýaş inženerleriniň biri gürrüň berýär.
Metbugat sahypalarynda ozal hem habar berlişi ýaly, bu zawodda ýylda 4 gämini ýygnamaga, 20 gämini bolsa abatlamaga mümkinçilik bar. Işleriň agramly bölegi Germaniýanyň we Awstriýanyň bilelikdäki “Liebherr” kompaniýasynda öndürilen kuwwatly tehnikalar arkaly amala aşyrylýar.
― Bu gämini gysga wagtda doly abatlap bolanymyzdan soňra, ýene-de üç gämini abatlamak üçin kenara çykararys. Häzirki wagtda işler türkmen hünärmenleri bilen birlikde alnyp barylýar. Şol bir wagtyň özünde-de ýerli hünärmenlerimize şu tehnikalarda işlemek üçin ýörite okuw geçilýär. Öňümizdäki birki ýylyň dowamynda zawoddaky ähli işleri öz hünärmenlerimiziň zähmeti bilen amala aşyryp bileris ― diýip, zawodyň başlygy Myrat Mämmetgeldiýew aýdýar.
Açyk kenarda gäminiň daşky bölegi täzelener. Üsti ýapyk bölümlerde bolsa onuň matory doly abatlanyp, ýerine oturdylar. Gäminiň matoryny we beýleki böleklerini düşürmek işleri 64 we 84 tonna ýük göterip bilýän 5 sany kranyň üsti bilen amala aşyrylýar.
Umumy meýdany 166 müň inedördül metre barabar bolan zawodda iş orunlarynyň ۱۱۶۰-sy bar.
Habarlar
© All Right Reserved by Turkmens News


text:
Tapgyryň umumy aýratynlyklary:
Ýeke-ýekeden: Tapgyrda derwezelere geçirilen 9 pökginiň her haýsy aýratyn futbolça degişli. Bir duşuşykda iki gezek tapawutlanyp bilen ýekeje-de futbolçy ýok.
30 tapgyrdan soň: Ýokary ligada 30 tapgyrdan soň, ýene-de bir tapgyrda bary ýogy 9 pökgi derwezä girdi. Mundan ozal şeýle pes netije 3-nji tapgyrda alnypdy. Şeýle bolsa 9 gol iň pes netije däl. 12-nji tapgyrda 5 oýunda 8 goluň geçirilendigini hem ýatdan çykarmalyň!
Adalatly paýlaşyk: Tapgyrda 2 oýunda ýer eýelreri, 2 oýunda myhmanlar ýeňiş gazandy. Bir duşuşyk bolsa deňlikde tamamlandy.
452: Şu tapgyrdan soň möwsümde derwezelere geçirilen gollaryň sany 452-ä çykdy.
«Aşgabat» 1-0 «Energetik»
Gol:
1-0, Ruslan Kurbanow 54’
Ýeňişli ýubileý duşuşyk: «Aşgabadyň» peýdasyna tamamlanan bu duşuşykda «paýtagtlylar» Ýokary ligada 280-nji gezek ýaşyl meýdana çykdylar.
Utulyşly ýubileý duşuşyk: Bu duşuşyk «Energetik» üçin hem ýubileý oýun boldy. «Energetikçiler» Ýokary ligadaky 30-njy duşuşygyny paýtagtda geçirdiler.
«Nirede sen, ýeňiş?»: «Energetik» indi 14 duşuşyk bäri hiç topary ýeňip bilenok.
Öz meýdanynda 30 gol: Şu duşuşykdan soňra «Aşgabat» möwsümde öz meýdanynda 30 we ondan kän gol geçiren toparlaryň sanawyna üçünjilik bolup goşuldy.
Öz meýdanyndaky 10-jy şatlyk: Şu duşuşykda «Aşgabat» öz meýdanynda möwsümdäki 10-njy ýeňşini gazandy. Ol bu derejä çykan ikinji topardyr. «Aşgabatdan» öňe diňe «Balkan» öz meýdanynda 12 ýeňiş gazandy.
Kurbanow 4 möwsümde 20 gol: Şu duşuşykdan soňra, Ruslan Kurbanowyň 2012-nji ýyldan bäri Ýokary ligada geçiren geçiren gollarynyň sany 20-ä çykdy. Şolaryň hem 12-sini diňe şu ýylda geçirmegi 2015-nji ýylyň futbol möwsüminiň futbolçy üçin nähili düşümli bolandygyny görkezýär.
«Balkan» 0-2 «Altyn asyr»
Gollar:
0-1, Selim Nurmyradow 21’
0-2, Umidjan Astanow 51’
Ýeňlişsiz ýoluň soňy: «Balkan» 6 tapgyr bäri, ýagny mundan öň hem «Altyn asyr» bilen geçirilen duşuşykdan bäri ýeňilmän gelýärdi. Ýöne ýeňlişsiz ýoly ýene-de «aragatnaşykçylar» böwetledi.
17 oýun bäri utulyşyň nämedigini bilenok: «Altyn asyr» 17 duşuşyk bäri hiç kimden ýeňilmän gelýär.
170-nji şowsuzlyk: Şu utulyş «Balkanyň» Ýokary ligadaky 170-nji utulyşy bolup taryha girdi.
«Altyn asyra» çäre ýok: «Balkan» şu möwsümde öz meýdanynda diňe 2 gezek ýeňlip gördi. Şolaryň ikisinde-de garşydaş «Altyn asyrdy».
Selim ilkinji onlugy doldurdy: Selim Nurmyradow «Balkanyň» derwezesinde geçiren pökgüsinden soňra, şu möwsümdäki gollarynyň sanyny 10-a çykardy.
HTTU 1-1 «Ahal»
Gollar:
0-1, Orazmuhammet Işangulyýew 72’
1-1, Okan Ersoý 90’.
Ýokary ligada 60-njy deňlik: «Ahal» futbol topary şu duşuşykda Ýokary ligadaky 60-njy deňligini gazandy.
«Ahalyň» ýene bir 60-lygy: Ýöne bu 60-lyk ýokarkydan gowy. Şu duşuşykdan soň «Ahal» möwsümde garşydaş derwezelere 60 pökgi geçirip bilen üçünji topar boldy.
«Ahal» — möwsümiň deňlikçisi: Şu duşuşykda «Ahal» möwsümdäki 10-njy deňlik bilen «didarlaşdy». Bu bolsa häzirlikçe iň ýokary görkezijidir.
Ikisi-de ikinji gezek: Şu duşuşykdaky gollaryň awtorlary Orazmuhammet Işangulyýew bilen Okan Ersoý möwsümde ikinji pökgülerini geçirdiler.
«Merw» 2-1 «Şagadam»
Gollar:
1-0, Rasim Gereýhanow 8 (11 m.jerime)
2-0, Arslan Ýusubow 54’
2-1, Döwlet Baýramow 71’.
Bassyr üçünji ýeňiş: Şeýlelikde, «Merw» şu möwsümde bassyr üçünji duşuşygynda ýeňiş gazandy. Mundan öň topar şu ýylda yzly-yzynda üç oýunda ýeňiş gazanyp görmändi.
Üç ýeňşiň üçüsi hem şol bir hasap: Täsin tarapy «Merwiň» ýeňişli tamamlanan soňky üç duşuşygynyň üçüsinde-de hasap 2:1 boldy.
33-nji tapgyrda ilkinji gol: «Merwiň» adyndan 11 metrlik jerime urgusyny dürs ýerine ýetiren Rasim Gereýhanow şol bir wagtyň özünde şu möwsümdäki ilkinji goluny geçirdi.
«Daşoguz» 0-1 «Hazyna»
Gol:
0-1, Didar Durdyýew.
Bir aýdan soň: Göni bir aý mundan ozal öz meýdanynda HTTU-ny edil şu hasap bilen ýeňen «Daşoguzyň» bu gezek şol hasap bilen özi ýeňilmeli boldy.
Şowsuz hem bolsa ýubileý: 0:1 hasabynda «Hazynanyň» peýdasyna tamamlanan bu duşuşyk «Daşoguz» futbol toparynyň Ýokary ligadaky 600-nji duşuşygy boldy.
«Daşoguza» ýene bir «ýubileý»: Şu tapgyrdan soňra, «Daşoguz» möwsümde öz meýdanynda 10 gezek utulan ilkinji topar boldy.
Durdyýew «Hazynanyň» «hazynadary»: Şu duşuşyga çenli garşydaş derwezelere topardaşy Guwanç Abylow bilen deň mukdarda pökgi geçiren (14 pökgi) Didar Durdyýew indi möwsümdäki pökgüleriniň sanyny 15-e çykaryp, «Hazynanyň» iň netijeli futbolçysy boldy.
«Hazynadar» öz «hazynasyny» hem artdyrýar: Şu duşuşykda geçiren pökgüsinden soňra, Didar Durdyýew Ýokary ligada soňky 4 möwsümde geçiren gollarynyň sany 70-e çykdy.


text:
SMS ugratmak arkaly halkara bank kartyňyzy bloklamak we blokdan aýyrmak mümkinçiliklerini berýän täze SMS hyzmaty açyldy.
Ulanmak üçin:
0717 belgä SMS ugradyň:
Kart bloga goýmak üçin: BLOCK XXXX
Karty blogdan aýyrmak üçin: UNBLOCK XXXX (X-kartyňyzy soňky 4 sany)
Mysal üçin: Siziň kartňyzyň belgisi 4402 0000 0102 5021
Kart bloga goýmak üçin: BLOCK 5021
Karty blogdan aýyrmak üçin: UNBLOCK 5021
Şeýle-de, SMS ugratmak arkaly kartyň hasabyndaky möçberini bilmek mümkinçiligi hem bar.
SMS ugratmak arkaly kartyň hasabyndaky pul möçberini bilmek üçin 0717 belgä ugratmaly şu teksti BALXXXX (X-kartyň soňky 4 sany).
Mysal üçin: Siziň kartňyzyň belgisi 4402 0000 0102 5021
Kartyň hasabyndaky pul möçberini bilmek üçin: BAL5021


text:
Salam Öwrenmeli saýtynyň hormatly okyjylary! Men Öwrenmeli saýtynyň ýazyjysy Ilhan Dowranow. Şu gün men size öz täze döreden mowzugymda Iphone-nyň käbir erbet taraplary hakynda aýdyp geçjek. Şu günki günler köçeler sowady. Sowuk howada okuwa, işe gatnaýan ildeşlerimiz bar. Şol ildeşlerimiziň arasynda hem Iphone smartfonlaryny ulanýanlar bar. Sowuk howada Iphone smartfonlary gowy işlemeýär. Olar sowuk howada doňup işleýärler ýa-da öz-özünden öçüp galýarlar.
Gyş pasly – bu pasyllaryň naýbaşy, tebigaty gözellige getirýän we ähli adamlaryň söýýän pasyllarynyň biridir. Emma bu pasyl Iphone smartfonlary üçin ýaramaz täsir edýär.
Sowuk howa Iphone-a nähili täsir edýär?
Sowuk howa bilen Iphone biri birine dogry gelmeýär. Sowuk howada Iphone-nyň zarýady tiz ölýär, doňup işleýär, käwagt öçüp galýar. Apple kompaniýanyň aýtmagyna görä, Iphone smartfonlary “0”-dan – “+35” temperatura aralygynda gowy işleýär, Iphone smartfonlary öçürikli ýagdaýynda “-20” – “+45” temperatura aralygynda saklap bolýar.
Bu ýagdaýlaryň ählisine Iphone-nyň akkumulýatory sebäpli. Çünki bu akkumulýator LITIÝIONLARyndan ýasalan. Ol ionlar sowukda öz täsirini ýitirýärler we şol sebäpli hem Iphone smartfonlary sowukda kyn işleýär.
Beýle ýagdaýlar bilen nähili göreşmeli?
- Sowuk köçe çykmazyňyzdan ozal, Iphone smartfonlary 100% zarýadyny dolduryp çykyň.
- Smartfony ýörite telefonlar üçin niýetlenen gaplarda göteriň.
- Nauşnikleri ulanyň.
- Sowuk howada Iphone-y kän elde saklap oýnamaň.
- Bedeniňize ýakyn saklaň.
Eger-de Iphone-nyňyz öçende ýa-da doňanda onda ony derrew ýyly jaýa geçiriň. Biraz ýyladyň. Eger mümkin bolsa Iphone-y sowuk howada ulanmajak boluň. Geljekde smartfonuňyza zyýan ýetip biler.
Şu günki mowzugym peýdalymy? Pikirleriňizi teswirlerde görkeziň.
4,880 gezek okaldy


text:
30 Ocak 2015 Cuma
Türkmenistanyň daşary syýasatynyň diplomatiýasy atly žurnalyň täze sany.
"Türkmenistanyň daşary syýasatynyň diplomatiýasy" atly ylmy-tejribe žurnalyň geçen ýylyň soňky çärýeginde ýurdumyzyň daşary syýasy durmuşyndaky möhüm wakalara bagyşlanan nobatdaky sany neşir edildi.
Žurnaldaky makalalar adaty sözbaşylar bilen, wakalaryň bolup geçen wagtyna görä ýerleşdirilip, Türkmenistanyň Prezidenti Gurbanguly Berdimuhamedowyň daşary döwletleriň ýokary wezipeli ýolbaşçylary bilen geçiren köpsanly duşuşyklar we gepleşikler barada gürrüň berilýär. Ýokary derejedäki ikitaraplaýyn duşuşyklaryň örän netijeli bolup, möhüm ähmiýetli ylalaşyklaryň baglaşylmagy Garaşsyz, Bitarap Türkmenistanyň parahatçylygyň, ählumumy rowaçlygyň we abadançylygyň bähbitleri üçin gyzyklanma bildirilýän halkara gepleşigine ygrarlydygyny aýdyň görkezýär.
2014-nji ýylyň oktýabrynyň başynda belorussiýaly kärdeşi Aleksandr Lukaşenkonyň çakylygy boýunça hormatly Prezidentimiz Gurbanguly Berdimuhamedow Belarus Respublikasynda resmi saparda boldy, şonda netijeli gepleşikler geçirildi. Bu gepleşikler dostlukly ýurtlaryň ikitaraplaýyn we köptaraplaýyn esasda üstünlikli ösdürilýän uzak möhletleýin hyzmatdaşlygyň pugtalandyrylmagyny ugur edinýändigini äşgär etdi.
Belorusyň paýtagtynda Türkmennistanyň Ilçihanasynyň binasynyň düýbüniň tutulmagy mizemez türkmen-belarus dostlugynyň ajaýyp nyşanlarynyň birine öwrüldi. Şol dabara gatnaşan iki döwletiň Baştutanlary bu şanly wakanyň doganlyk halklaryň ruhy taýdan has-da ýakynlaşmagyna, döwletara hyzmatdaşlygynyň täze, has ýokary derejä ýetirilmegine badalga berjekdigine ynam bildirdiler.
Resmi saparyň maksatnama tamamlanandan soňra, 10-njy oktýabrda hormatly Prezidentimiz Gurbanguly Berdimuhamedow GDA gatnaşyjy döwletleriň Baştutanlarynyň Geňeşiniň Minsk şäherinde geçirilen nobatdaky mejlisine gatnaşdy. Türkmenistan öz Bitaraplyk döwlet derejesine laýyklykda GDA-nyň assosiirlenen agzasy bolmak bilen, şu ýyllarda Arkalaşygyň işlerine gatnaşyp, özara peýdaly hyzmatdaşlyga mahsus garaýyşlar arkaly çykyş edip, bu hyzmatdaşlygyň köpugurly mümkinçiliklerinden ählumumy bähbitler üçin peýdalanmagyň möhümdigine eýerýär.
Hormatly Prezidentimiz Gurbanguly Berdimuhamedow Berkarar döwletimiziň bagtyýarlyk döwründe ýurdumyzy ösdürmek boýunça öňde goýlan belent maksatlara üstünlikli ýetmekde diňe bir ýurtda däl-de, sebitde parahatçylygyň we asudalygyň bolmagynyň möhüm ähmiýetli ýagdaý bolup durýandygyny belläp, ýakyn goňşy döwletler bilen dostlukly gatnaşyklaryň we özara ynamly hyzmatdaşlygyň pugtalandyrylmagyna içgin üns berýär.
Dostlukly döwletleriň birnäçesiniň Baştutanlarynyň – Özbegistan Respublikasynyň Prezidenti Yslam Karimowyň (23-24-nji oktýabr), Türkiýe Respublikasynyň Prezidenti Rejep Taýyp Ärdoganyň (6-7-nji noýabr), Gyrgyz Respublikasynyň Prezidenti Almazbek Atambaýewiň (10-11-nji noýabr) Türkmenistana resmi saparlary bu ýagdaýlary dolulygyna äşgär etdi.
Şol duşuşyklaryň netijeleri boýunça gazanylan möhüm ähmiýetli ylalaşyklara sebitdäki doganlyk halklary irki döwürlerden bäri baglanyşdyrýan taryhy taýdan umumylyga, mizemez dostukly we hoşniýetli goňşuçylyk gatnaşyklaryna esaslanýan netijeli döwletara hyzmatdaşlygyny yzygiderli ösdürmegiň ýolundaky möhüm ädim hökmünde baha bermek bolar.
2014-nji ýylyň soňky aýlarynda Şweýsariýa konfederasiýasynyň Prezidenti Didýe Burkhalteriň, şeýle hem dostlukly ýurtlaryň hökümetleriniň baştutanlarynyň – Italiýa Respublikasynyň Premýer-ministri Matteo Rensiniň we Horwatiýa Respublikasynyň Premýer-ministri Zoran Milanowiçiň saparlary Ýewropa Bileleşiginiň agzalary bolup durýan ýurtlar tarapyndan ýurdumyza bildirilýän islegiň artýandygyny aýdyň görkezdi.
Geçirilen gepleşikleriň barşynda hyzmatdaşlygy mundan beýläk-de ösdürmegiň esasy ugurlary barada jikme-jik pikir alşyldy. Şol gepleşikleriň netijeleri köp ýyllaryň dowamynda Türkmenistanyň we Ýewropa Bileleşiginiň arasyndaky gepleşigiň çäklerinde hyzmatdaşlygy giňeltmek we çuňlaşdyrmak üçin göwnejaý binýat döretdi.
Žurnalyň sahypalarynda 21-nji noýabrda Garaşsyz Döwletleriň Arkalaşygynyň hökümet baştutanlarynyň Geňeşiniň Aşgabatda geçirilen mejlisi barada giňden beýan edilýär. Bu mejlisiň açylyş dabarasynda Türkmenistanyň Prezidenti Gurbanguly Berdimuhamedow söz sözledi. Ýeri gelende aýtsak, bu forumyň öňüsyrasynda türkmen döwletiniň Baştutany GDA ýurtlarynyň birnäçesiniň wekiliýetleriniň ýolbaşçylary, şeýle hem GDA-nyň Ýerine Ýetiriji Komitetiniň Başlygy – Ýerine ýetiriji sekretary bilen ikitaraplaýyn duşuşyklary geçirdi.
28-nji noýabrda türkmen paýtagtynda Ýapyk binalarda we söweş sungaty boýunça V Aziýa oýunlarynyň Guramaçylyk komitetiniň, Aziýanyň Olimpiýa geňeşiniň hem-de Okeaniýanyň Milli Olimpiýa komitetleriniň arasynda Okeaniýa ýurtlarynyň 17-siniň Aziada -2017 gatnaşmagy baradaky Ähtnama gol çekilmegi geçen ýyldaky möhüm waka öwrüldi. 2017-nji ýylda Aşgabatda geçiriljek Ýapyk binalarda we söweş sungaty boýunça V Aziýa oýunlarynda sportuň 19 sany görnüşi boýunça bäsleşikler geçiriler. Milli Liderimiz Gurbanguly Berdimuhamedowyň teklibi boýunça şol oýunlaryň maksatnamasyna sportuň ýene-de iki görnüşi – atçylyk sporty (konkur) we türkmen milli göreşi goşuldy.
Geçen ýylyň dekabrynyň başynda Gazagystan Respublikasynyň Prezidenti Nursultan Nazarbaýewiň Türkmenistana resmi sapary doganlyga we hoşniýetli goňşuçylyga mahsus ruhda ösdürilýän dostlukly türkmen-gazak gatnaşyklarynyň taryhyna täze sahypa bolup ýazyldy.
Şu sapara gabatlanyp, halkara ähmiýetli täze "Gazagystan-Türkmenistan-Eýran" demir ýolunyň açylyş dabarasy boldy. Bu dabara şol giň gerimli taslama gatnaşýan döwletleriň üçüsiniň baştutanlary -- Türkmenistanyň Prezidenti Gurbanguly Berdimuhamedow, Gazagystan Respublikasynyň Prezidenti Nursultan Nazarbaýew we Eýran Yslam Respublikasynyň Prezidenti Hasan Ruhani gatnaşdylar.
Beýik Ýüpek ýoluny täzeden dikeldilmegine gönükdirilen täze ulag geçelgesini gurmak baradaky başlangyjyň öňe sürülmegine we durmuşa geçirilmegine dünýä bileleşigi tarapyndan häzirki döwrüň beýik syýasatçysy we döwlet işgäri diýlip ykrar edilen Berkarar döwletimiziň bagtyýarlyk döwründe hormatly Prezidentimiz Gurbanguly Berdimuhamedowyň parahatçylyk söýüjilikli we açyk syýasatynyň iş ýüzünde amala aşyrylmagy hökmünde baha berildi.
9-njy dekabrda Aşgabatda Energetiki Hartiýanyň "Energiýa serişdeleriniň ygtybarly we durnukly üstaşyr geçirilmegi" atly forumyň guralmagy geçen ýyldaky möhüm ähmiýetli waka bolandygyna söz ýok. Şeýle ýokary derejedäki duşuşygyň guralmagy türkmen döwletiniň Baştutanynyň energetika boýunça halkara hyzmatdaşlygynyň ösdürilmegine we pugtalandyrylmagyna, dünýäde energetikanyň ösüşine degişli derwaýys meseleleri ara alyp maslahatlaşmak üçin göwnejaý ýagdaýyň döredilmegine, Türkmenistanyň başlangyjy boýunça we dünýäniň onlarça ýurtlarynyň awtordaş bolup çykyş etmeginde, BMG-niň Baş Assambleýasy tarapyndan kabul edilen degişli Rezolýusiýany iş ýüzünde amala aşyrmak bilen baglylykda, ählumumy yzygiderli ösüşde möhüm ähmiýetli ýagdaý hökmünde ählumumy energetiki howpsuzlygyň üpjün edilmegine gönükdirilen ýene-de bir wajyp başlangyjyna öwrüldi.
Dekabryň ortasynda Türkmenistana Gruziýanyň Prezidenti Giorgiý Margwelaşwili ilkinji resmi sapar bilen geldi. Hormatly Prezidentimiz Gurbanguly Berdimuhamedow bilen duşuşygyň barşynda ähli ugurlar boýunça netijeli gatnaşyklary diwersifikasiýa etmek üçin bar bolan mümkinçilikleri göz öňünde tutmak arkaly, hyzmatdaşlygyň ileri tutulýan ugurlary kesgitlenildi.
Bir söz bilen aýdanyňda, "Türkmenistanyň daşary syýasatynyň diplomatiýasy" atly žurnalyň şu sanynda beýan edilen ýokary derejedäki duşuşyklar häzirki döwürde halkara bileleşiginiň sebit we ählumumy derejelerde parahatçylygy, howpsuzlygy we yzygiderli ösüşi üpjün etmek ugrunda öz tagallalaryny gaýgyrmaýan Türkmenistan babatda bildirýän gyzyklanmasynyň barha artýandygyny äşgär edýär.
Hut Türkmenistanyň häzirki döwürde möhüm ähmiýetli meseleleri çözmegiň oňaýly, oýlanyşykly ýollaryny gözläp tapmakda öňe sürýän işjeň garaýyşlary iri halkara guramalarynyň, ilkinji nobatda bolsa Birleşen Milletler Guramasynyň çäklerinde hyzmatdaş döwletler bilen netijeli hyzmatdaşlygyň ösdürilmegine badalga berdi.
Türkmenistanyň Prezidenti Gurbanguly Berdimuhamedowyň başlangyjy boýunça 2014-nji ýylyň 19-njy dekabrynda BMG-niň Baş Assambleýasynyň 69-njy mejlisinde kabul edilen "Ulag-üstaşyr geçelgeleriniň durnukly ösüş ugrunda halkara hyzmatdaşlygyny üpjün etmekdäki orny" hakyndaky Rezolýusiýanyň hemmeler tarapyndan oňlanmagy şeýle hyzmatdaşlygyň netijelidigini aýdyň görkezýär. Žurnalda döwletimiziň durmuşyndaky bu möhüm waka bagyşlanyp: "Ulag-üstaşyr geçelgeleriniň halkara düzümlerini ösdürmek: netijeli hyzmatdaşlygyň täze gözýetimleri" atly ýörite makala ýerleşdirildi.
Şunda 66 sany ýurduň BMG-niň Baş Assambleýasynyň yzygiderli ýetirmek boýunça ählumumy hyzmatdaşlygyň möhümdigi baradaky başlangyjy resmi tertipde berkiden bu ilkinji möhüm resminamanyň awtordaşlary bolup çykyş etmeginiň Türkmenistana we milli Liderimize uly hormat goýulmagynyň nyşanyna hem-de ulag boýunça halkara hyzmatdaşlygyny ösdürmegiň meseleleriniň derwaýysdygyna we çözülmelidigine çuňňur düşünilýändigini görkezýän subutnama öwrüldi.
Halkara žurnalyndaky makalalaryň arasynda däp boýunça, ýokary wezipeli daşary ýurtly myhmanlar bilen söhbetdeşlikler ýerleşdirilýär. Geçen ýylyň noýabrynyň başynda ýurdumyza iş sapary bilen gelen Ukrainanyň daşary işler ministri Pawel Klimkin öz ýurdunyň Türkmenistan bilen gatnaşyklaryň hemmetaraplaýyn ösdürilmegine Merkezi Aziýada Ukrainanyň daşary syýasy we daşary ykdysady işlerinde ileri tutulýan ugur hökmünde garaýandygyny hem-de ikitaraplaýyn hyzmatdaşlygy üstünlikli ösdürmegiň möhüm ugry hökmünde syýasy gepleşigiň saklanmagyna gyzyklanma bildirýändigini belledi.
Koreýa Respublikasynyň Bilim, medeniýet, sport we syýahatçylyk boýunça komitetiniň agzasy Ahn Gong Jun giň gerimli döwletara hyzmatdaşlygyny ýola goýmak üçin örän oňaýly mümkinçilikleriň bardygyny belläp, hormatly Prezidentimiz Gurbanguly Berdimuhamedowa we tutuş türkmen halkyna iň oňat arzuwlaryny aýtdy.
Gyrgyz Respublikasynyň Türkmenistandaky Adatdan daşary we Doly ygtyýarly ilçisi Žanyş Rustenbekowyň "Ilçiniň sahypasy" atly sözbaşy bilen çap edilen makalasy uzak möhletleýin we özara peýdaly esasda guralýan hyzmatdaşlygy ösdürmek üçin oňaýly mümkinçilikleriň döreýändigine bagyşlanýar. Diplomat hormatly Prezidentimiz Gurbanguly Berdimuhamedowyň Bişkekde Türkmenistanyň Ilçihanasyny açmak baradaky ýörite Permanynyň möhüm ähmiýetlidigini aýratyn belläp, onuň dostlugyň we hoşniýetli goňşuçylygyň mizemez ýörelgelerine esaslanýan hyzmatdaşlygyň mundan beýläk-de ösdürilmegine badalga berjekdigini aýtdy. Diplomat geçen ýylda Gyrgyz Respublikasynyň Prezidenti Almazbek Atambaýewiň Türkmenistana ilkinji resmi saparynyň bolandygyny hem-de bu saparyň häzirki döwürde täzeden badalga berlen ikitaraplaýyn gatnaşyklary ösdürmekde öňe gidişlige öwrülendigini belledi.
"Energetika diplomatiýasy" atly sözbaşy bilen çap edilen makalada Günbatar ýurtlarynyň energetika syýasatynyň häsiýetli alamatlary seljerilýär we ylmy taýdan deňeşdirilýär. Saýlanyp alnan meseläniň örän möhümdigini göz öňünde tutanyňda, bu makalanyň diňe bir hünärmenleriň arasynda däl-de, beýleki okyjylarda-da uly gyzyklanma döretjekdigine söz ýok.
Mälim bolşy ýaly Türkmenistany hemmetaraplaýyn ösdürmek boýunça öňde goýlan wezipeleriň möhümdigi göz öňünde tutup, häzirki wagtda ýokary bilimli, döredijilikli pikirlenýän hem-de geljekde ata Watanymyzyň ösüşine we rowaçlygyna mynasyp goşandyny goşmaga ukyply ýaşlaryň terbiýelenmegine we taýýarlanmagyna aýratyn üns berilýär. "Ýaşlar – türkmen diplomatiýasynyň geljegi" atly makalada Türkmenistanyň Daşary işler ministrliginiň geljegine uly umyt baglanýan ýaş işgärleri taýýarlamak, olaryň hünär we dil babatdaky endiklerini kämilleşdirmek boýunça alnyp barylýan köpugurly işi barada gürrüň berilýär.
Şanly senäniň – Türkmenistanyň hemişelik bitaraplyk derejesine eýe bolmagynyň 20 ýyllygynyň öňüsyrasynda häzirki döwre mahsus şertlerde bitaraplyk institutynyň ähmiýetine degişli makalalara içgin üns berilýär. "Bitaraplygyň geosyýasaty: parahatçylygyň, howpsuzlygyň we ösüşiň strategiýasy hereketde" atly makalada halkara bileleşiginiň Türkmenistanyň türkmen halkynyň belent ynsanperwerlik ýörelgelerine esaslanýan Bitaraplygynyň parahatçylygy goramak we özara düşünişmek, dünýäde döreýän ähli meseleleri ara alyp maslahatlaşmak arkaly parahatçylykly çözmek boýunça netijeli usul hökmünde uly ähmiýete eýedigine has doly göz ýetirýändigi bellenilýär.
Türkmenistanyň Prezidentiniň ýanyndaky Demokratiýa we adam hukuklary baradaky Türkmen milli institutynyň hünärmenleri tarapyndan taýýarlanan makalada raýat jemgyýetiniň ösdürilmegine öz täsirini ýetirýän ýerli öz-özüňi dolandyryşy ösdürmek boýunça toplanan halkara tejribesi hakynda gürrüň berilýär.
"Diplomatik durmuşyň ýyl ýazgysy" atly adaty sözbaşy bilen, geçen ýylyň oktýabr –dekabr aýlarynda geçirilen maslahatlar, brifingler, Daşary işler ministrlikleriniň arasyndaky syýasy geňeşmeler, hökümetara toparlarynyň mejlisleri, ýurdumyzda we daşary döwletlerde dünýäniň dürli ýurtlarynyň wekiliýetleri we iri halkara guramalarynyň wekilleri bilen ikitaraplaýyn duşuşyklar we gepleşikler barada gürrüň berilýär.
Kaydol: Kayıt Yorumları (Atom)